               ЕВРОПЕЙСКА КОМИСИЯ
            Брюксел, 23.2.2021
            COM(2021) 89 final
            2021/0049(COD)
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            относно участието на Съюза в европейското партньорство в областта на метрологията, съвместно предприето от няколко държави членки
            {SEC(2021) 91 final} - {SWD(2021) 35 final} - {SWD(2021) 36 final}

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               Основания и цели на предложението

               С новата рамкова програма за научни изследвания и иновации (2021—2027 г.) „Хоризонт Европа“ се цели постигането на по-голям ефект в областта на научните изследвания и иновациите посредством привличане на допълнителни публични и частни финансови средства под формата на съвместни инвестиции по линия на европейски партньорства. Такива партньорства са предвидени в области, в които обхватът и мащабът на ресурсите за научни изследвания и иновации са оправдани от целта да се подпомогне постигането на приоритетите на Съюза, залегнали в програмата „Хоризонт Европа“, и по-специално в нейния стълб 2 — „Глобални предизвикателства и конкурентоспособност на промишлеността“.

               В член 8 от Регламент (ЕС) [XXX] на Европейския парламент и на Съвета
                  1
                („Регламент за „Хоризонт Европа“) се предвижда, че към институционализирани европейски партньорства, основаващи се на членове 185 и 187 от Договора за функционирането на Европейския съюз (ДФЕС), следва да се пристъпва „само когато други части от програмата „Хоризонт Европа“, включително други форми на европейски партньорства, не биха постигнали целите или не биха породили необходимите очаквани въздействия, и ако това е оправдано в дългосрочна перспектива и поради висока степен на интеграция“.

               В Регламента за „Хоризонт Европа“ съзаконодателите също така набелязаха осем приоритетни области за възможни институционализирани европейски партньорства на основата на член 185 или 187 от ДФЕС. В резултат на това беше идентифициран набор от 12 предложения за инициативи, които бяха подложени на координирана оценка на въздействието
                  2
               .

               Съзаконодателите определиха метрологията като една от тези приоритетни области съгласно Регламента за „Хоризонт Европа“, от което произтича и настоящото предложение за европейско партньорство в областта на метрологията. То се основава на изводите от Европейската научноизследователска програма по метрология (ЕНПМ) и от Европейската програма за научни изследвания и иновации в областта на метрологията (ЕПНИИМ). Настоящата инициатива обаче представлява ново партньорство за посрещане на нови предизвикателства. Тя не е замислена просто като продължение на предишните програми.

               Предложението е свързано с участието на Европейския съюз в Европейската програма по метрология, предприета от няколко държави членки. Метрологията е научното изследване на измерването. Тя е основен двигател на икономическата и социалната дейност и в този смисъл е обществено благо. Понастоящем научноизследователските програми в областта на метрологията не оказват въздействие на равнището на ЕС поради фрагментираността на дейностите и дублиране на усилията в различните държави членки.

               Това се случва във време, когато Европа е изправена пред засилена глобална конкуренция в областта на метрологията по отношение на мащаба и акцента на инвестициите, както и по отношение на дългосрочния финансов ангажимент към целите на метрологията. През последното десетилетие САЩ, Китай и Индия увеличиха инвестициите си в метрологията съответно с 60 %, 50 % и 52 %. През този период инвестициите в европейски институти останаха относително непроменени и не отговаряха на новите и все по-важни области на научни изследвания. Това неадекватно равнище на инвестициите в Европа, съчетано с фрагментираността на капацитета в областта на метрологията, доведоха до неравномерно разпределение на усилията, без стратегически акцент. Предишните програми, финансирани на равнището на ЕС, ЕНПМ и ЕПНИИМ, извадиха наяве съществуващия потенциал за намаляване на фрагментираността, както и за съвместно финансиране на дейности за нови възможности в областта на метрологията и съвместни приоритети.

               През последните години продължиха инвестициите извън ЕС. В САЩ Националният институт за стандарти и технологии (NIST), който е националният институт по метрология в страната, през 2018 г. и 2019 г. имаше общ годишен бюджет от 724,5 милиона щатски долара. По-важните дейности включват специална програма за науките в областта на проучвателните измервания („лабораторната програма“) с годишен бюджет от над 60 милиона щатски долара и научноизследователска програма за фундаментални измервания, включително квантова наука, с годишен бюджет от над 160 милиона щатски долара. Според последната налична информация Националният институт по метрология (НИМ) в Китай през 2018 г. е имал оперативен бюджет от 180 милиона евро. Освен това в периода 2016—2019 г. Китай e изпълнявал научноизследователска програма с насоченост в областта на метрологията на стойност около 65 милиона евро и е финансирал 160 съвместни научноизследователски проекта в цялата държава. За сравнение PTB, националният институт по метрология (НИМ) в Германия и най-големият в Европа, има общ оперативен годишен бюджет от 200 милиона евро, по-голямата част от който не е предназначена за научни изследвания, а за метрологични услуги за промишлеността и обществото.

               Нашите глобални конкуренти правят тези стратегически инвестиции поради нарастващата нужда от решения в областта на метрологията, ориентирани към нововъзникващите технологии и разработването на нови продукти. Освен това нарасналите обществени предизвикателства, които изискват надеждни стандарти и регламенти, налагат спешно да се реагира на липсата на вграждане на метрологията в системата за иновации на европейско равнище.

               С цел да се запази водещата позиция на Европа, от гледна точка на конкурентоспособността, в областта на нововъзникващите технологии и разработването на нови продукти и да се гарантира ориентиран към бъдещето подход към надеждни стандарти и регламенти, които изпреварващо предвиждат обществените предизвикателства
                  3
               , от първостепенно значение е чрез европейската инициатива в областта на метрологията да се гарантира, че до 2030 г. метрологичните решения в Европа ще бъдат най-малкото равностойни на тези на най-добре представящите се глобални участници, показвайки първокласно равнище в предоставянето на метрологични услуги за настоящите сложни за измерване предизвикателства и нови технологии. Това следва да се постигне чрез специализирани общоевропейски мрежи, които обединяват ресурси за постигане на критична маса от възможности. Тези метрологични решения следва да подпомагат продажбите на нови иновативни продукти и услуги чрез въвеждането и използването на ключови нововъзникващи технологии. Решенията следва също така да допринасят за ефективното разработване и изпълнение на специфични стандарти и регламенти, които да са в подкрепа на обществените политики за справяне с обществените предизвикателства.

               Съгласуваност с действащите разпоредби в тази област на политиката

               Тъй като метрологията изпълнява ролята на катализатор във всички научни и технологични области, подобренията във възможностите на метрологията могат да ускорят научния напредък и индустриалното развитие, което ще спомогне за справяне с предизвикателствата, свързани например със здравето, околната среда, изменението на климата, социалната закрила и културното наследство. Поради това по отношение на всяка бъдеща европейска инициатива за съвместни научни изследвания и иновации в областта на метрологията ще трябва да се създадат и използват връзки с няколко други инициативи в рамките на „Хоризонт Европа“ и извън нея.

               В рамките на „Хоризонт Европа“ метрологията е подходяща за научноизследователски и иновационни дейности, финансирани по цифровия, промишления и космическия клъстер на програмата, тъй като надеждните точни измервания, които метрологията осигурява, са от критична важност за всички производствени сектори, особено при високопрецизното производство на продукти с висока добавена стойност, като например авиокосмическа промишленост, високоефективни ИКТ и космическо оборудване и фармацевтика.

               Използването на надеждни точни измервания обаче изисква нещо повече и затова европейското партньорство в областта на метрологията е свързано с широк кръг други европейски научноизследователски и иновационни области на политиката и инициативи, включително публично-частни партньорства. Например метрологията има отношение към управлението на интелигентни електроенергийни мрежи. Метрологията е важна също така, за да се гарантират точни измервания в здравната диагностика и резултатите.

               В по-общ план между европейските партньорства, предвидени в рамките на „Хоризонт Европа“, има допълване по отношение на:

               ·цифровоемки индустрии като „Направено в Европа“ във връзка с дискретното производство;

               ·мониторинга на емисиите на CO2 и замърсяването на въздуха по принцип в рамките на партньорствата за „Преход към чиста енергия“ и „Processes4Planet“ (Трансформиране на европейската преработвателна промишленост за едно устойчиво общество);

               ·ключови цифрови технологии; интелигентни мрежи и услуги, изкуствен интелект, данни и роботика;

               ·постигането на автомобилен транспорт с нулеви емисии (2Zero), безопасен и автоматизиран автомобилен транспорт чрез свързано шофиране и „Партньорство за чисто въздухоплаване“;

               ·ще бъдат изградени полезни взаимодействия също така с инициативата за иновативно здравеопазване и с Партньорството за мащабни иновации и трансформация на здравните системи в условията на цифрово и застаряващо общество. Поради всеобхватния си характер бъдещото европейско партньорство в областта на метрологията би следвало да спомогне и за изпълнението на бъдещите мисии на „Хоризонт Европа“. То би дало възможност за развитие на връзките с бъдещото партньорство „Европейски облак за отворена наука“.

               Извън „Хоризонт Европа“ ще се изграждат взаимни допълвания с други европейски програми в подкрепа на внедряването на метрологични решения, като Механизма за свързване на Европа, програма „Цифрова Европа“ и програма „LIFE“ за опазване на околната среда. Нова ръководна група ще контролира връзките и ефикасната комуникация между партньорството в областта на метрологията и другите относими програми.

               Съгласуваност с други политики на Съюза

               Европейската инициатива в областта на метрологията ще допринесе в значителна степен за другите политики на Съюза извън научните изследвания и иновациите. Като допринасящ фактор във всички сектори и дисциплини решенията в областта на метрологията засягат всичките шест приоритета на Комисията, както е показано нагледно в таблицата по-долу.

               Таблица: Роля на метрологията в рамките на приоритетите на Комисията

                        Приоритет

                        Примери, онагледяващи ролята на метрологията

                        Европейски зелен пакт

                        Осигурява показатели за измерване с оглед постигането на неутралност по отношение на климата

                        Икономика в интерес на хората

                        Иновативните и по-точни средства за измерване са неразделна част от един успешен план за борба с рака

                        Европа, подготвена за цифровата ера

                        Играе централна роля при определянето на стандарти за 5G мрежи и цифрови услуги

                        Съхраняване на европейския ни начин на живот

                        От съществено значение е за осигуряването на увереност в напълно функциониращото Шенгенско пространство за укрепване на европейския подход към управлението на митническия риск

                        По-силна Европа на световната сцена

                        Утвърждава ролята на Европа като сила, задаваща стандартите, водеща дневен ред на силна, отворена и почтена търговия и функционираща система за търговия с емисии

                        Нов тласък за европейската демокрация

                        Гарантиране на стандарти за защита на Европа срещу прикрита външна намеса

               Метрологията гарантира, че когато се правят измервания, те са проследими до международно приети определения и стандарти. Това е основата на националните и международните метрологични системи, които осигуряват необходимите точни, надеждни и достоверни измервания, стоящи в основата на широк кръг икономически дейности и обществени услуги и обхващащи целия вътрешен пазар в една икономика, която работи за хората. Това се отнася до безопасността на потребителските продукти, както и на финансовите услуги, където метрологията дава възможност за точно времево маркиране на всяка операция с финансови средства, за да се осигурят проследими доказателства за нея и да се гарантира съответствието с европейските финансови регламенти.

               За да се стимулира „Европа, подготвена за цифровата ера“, точните авангардни методи за измерване в националните институти по метрология и определените институти ще създадат възможности за предлагане както на съвременни цифрови услуги, така и на всички нововъзникващи цифрови технологии като квантов или изкуствен интелект.

               Постигането на неутралност по отношение на климата до 2050 г. ще изисква ясно определени методи за измерване в области като дистанционното изследване (наблюдение на Земята), околната среда и енергетиката. По-специално всички области на политиките на Европейския зелен пакт са пряко свързани с предизвикателства в областта на метрологията. Точните и проследими методи за измерване дават възможност за надежден екологичен мониторинг на състоянието на климата. Те спомагат също така за ефективното разработване и прилагане на регламентите в областта на околната среда, като предоставят достоверни данни за климатичните променливи, залегнали в основата на Парижкото споразумение за климата, и за такива екологични параметри, като качество на въздуха и водата.

               Науката за измерванията в енергетиката например ще бъде от съществено значение за подпомагане на прехода към възобновяеми източници на енергия. В едно бъдеще с ниски въглеродни емисии разбирането на мащаба, времевите рамки и въздействието на изменението на климата ще бъде от основно значение. Това изисква точен и надежден мониторинг на всички климатични променливи в дългосрочен план, за да се установят и разберат климатичните тенденции.

               Освен това метрологията би следвало да е в основата на „подходящи за целта“ регламенти в областта на околната среда, касаещи например замърсяването на водата и въздуха, включително мониторинга и правоприлагането. Освен енергетиката и околната среда, такива области на политиката на Зеления пакт, като устойчива индустрия, устойчива мобилност и биологично разнообразие, също ще се нуждаят от модерна и усъвършенствана метрологична система.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               Правно основание

               Предложението за европейска инициатива в областта на метрологията се основава на член 185 от ДФЕС, отнасящ се до участието на Европейския съюз в научноизследователски и развойни програми, осъществявани съвместно от няколко държави членки, включително до участието в структурите, създадени за изпълнението на тези програми.

               Субсидиарност (при неизключителна компетентност)

               Принципът на субсидиарност се прилага, тъй като предложението не е от изключителната компетентност на Европейския съюз. Субсидиарността е гарантирана поради обстоятелството, че предложението се основава на член 185 от ДФЕС, в който изрично се предвижда участието на Съюза в научноизследователски програми, осъществявани от няколко държави членки.

               Целите на предложението не могат да бъдат постигнати в достатъчна степен самостоятелно от държавите-членки, тъй като мащабът и сложността на метрологията изискват инвестиции, надхвърлящи основните бюджети за научноизследователска дейност на националните институти по метрология. Високите научни постижения, които се изискват от научноизследователската и развойната дейност, насочена към предлагане на авангардни решения в областта на метрологията, получават международно разпространение и съответно не могат да бъдат постигнати само на национално равнище. Без последователен подход на европейско равнище, подкрепен от необходимата критична маса, съществува сериозна опасност от дублиране на усилията, което ще доведе до по-високи разходи и до по-слабо въздействие.

                  Оказваната до момента подкрепа на равнището на ЕС показва обхвата за насърчаване на значителни равнища на интегриране на усилията за научни изследвания в областта на метрологията в цяла Европа. До момента интеграцията се подпомага от сътрудничество на ниво проекти „отдолу нагоре“. Предвид нарастващото ѝ значение за улесняване на нововъзникващите технологии и посрещане на обществените предизвикателства е необходим по-стратегически подход към интегрирането на усилията в областта на метрологията с цел засилване на насочеността на изследванията. Съответно добавената стойност от действие на равнището на ЕС, каквото е европейската инициатива в областта на метрологията, ще дойде от разработването и изпълнението на един по-добре програмиран подход, насочен към научни изследвания в областта на метрологията в сфери, които придобиват все по-голяма технологична и обществена значимост.

               Пропорционалност

               Съгласно член 185 от ДФЕС Съюзът се приканва да „предвиди по споразумение със заинтересованите държави членки своето участие в научноизследователските програми и програмите за развитие, осъществявани от няколко държави членки, включително и участие в структури, създадени за изпълнението на тези програми“.

               Предложението отговаря на принципа на пропорционалност, тъй като държавите членки ще отговарят за разработването на своите съвместни програми и за всички оперативни аспекти. Специалната изпълнителна структура — Европейската асоциация на националните институти по метрология (EURAMET) — вече доказа при предишните инициативи в областта на метрологията на европейско равнище (ЕНПМ и ЕПНИИМ), че може да изпълнява ефективно и ефикасно програмата. Съюзът ще осигури стимули за по-добра координация, ще гарантира полезни взаимодействия и приноси за политиките на ЕС и приоритетите на „Хоризонт 2020“, ще осъществява мониторинг на изпълнението на програмата и ще гарантира защитата на финансовите интереси на ЕС.

               В предварителната оценка на въздействието на европейската инициатива в областта на метрологията се стига до заключението, че член 185 от ДФЕС е най-подходящата основа за постигането на въпросната цел. Това е описано подробно в раздел 6 от оценката на въздействието
                  4
               , в който се посочва, че евентуална инициатива по член 185 от ДФЕС би дала най-добър резултат по отношение на ефикасността и съгласуваността и е също толкова ефективна от гледна точка на разходите, колкото базовия сценарий с поканите за представяне на предложения по „Хоризонт Европа“.

               Съответно в подраздел 6.4 от оценката на въздействието се потвърждава, че тази форма на партньорство би предоставила стабилна рамка, която да гарантира ангажираността на партньорите с дългосрочните цели. Тя би осигурила също така основата за стратегически подход към бъдещото развитие на метрологията в Европа и в тази връзка би била достатъчно гъвкава, за да позволи общи насоки „отгоре надолу“ от ръководна група, както и целенасочено изпълнение на инициативата чрез специализирани мрежи.

               Освен това в оценката на въздействието се посочва, че с улесняването на един дългосрочен стратегически подход и целенасочено изпълнение тази форма на партньорство би привлякла по-голяма ангажираност и участие на промишлеността и други крайни потребители, което ще доведе до използването на метрологични решения. Стратегическият подход и целенасоченото изпълнение, заедно с нарасналото участие на промишлеността и други крайни потребители, ще доведат до една метрологична система с много по-големи възможности, заемаща челни позиции в световен мащаб.

               Избор на инструмент

               Предложената европейска инициатива в областта на метрологията ще се основава на член 185 от ДФЕС. Заключенията от междинната оценка и анализ на вариантите, разгледани в оценката на въздействието, сочат, че член 185 е най-подходящото средство за постигане на целите на европейската инициатива в областта на метрологията. Този извод е в съответствие със заключенията, направени във връзка с предходните програми (ЕНПМ и ЕПНИИМ). По отношение на този вид инструмент по член 185 от ДФЕС член 188, втора алинея от ДФЕС изисква Европейският парламент и Съветът да приемат решение.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               Последващи оценки

               През 2017 г. независима група от външни експерти направи междинна оценка на ЕПНИИМ — инициативата в областта на метрологията, предприета на основание член 185 от ДФЕС.

                  В рамките на оценката беше потвърдено, че програмата ЕПНИИМ е отбелязала добър напредък в постигането на по-голяма част от целите на програмата и се очаква да повиши европейския оборот чрез използване на разработените технологии.

                  В оценката се препоръчва ново партньорство на европейско равнище въз основа на три препоръки. Първо, би следвало да се засили стратегическият компонент. Националните институти по метрология следва да се ангажират с други общности от заинтересовани страни за развитие на „вериги за създаване на стойност в метрологията“, които могат да подкрепят единния пазар. В оценката не се препоръчва създаването на централизирана европейска изпълнителна структура за изпълнение на препоръката. В нея се отдава предпочитание на подхода „отдолу нагоре“ по отношение на дейностите в областта на метрологията въз основа на договорени цели на европейско равнище. По тези причини в оценката се препоръчваше включването на общоевропейски „центрове за върхови постижения“ под формата на мрежи („европейски метрологични мрежи“) в евентуално следващо партньорство, за да се задълбочи капацитетът на метрологията да откликва на важни обществени предизвикателства.

                  Второ, ролята на външните заинтересовани страни, като университети и промишлеността, не следва повече да бъде ограничавана само до участието в проекти, подбрани след отправени покани. Вместо това в бъдеще те следва да бъдат в по-голяма степен ангажирани с развитието на програмата и с наличието на повече възможности за участие в проекти.

                  Третата препоръка е изпълнението на програмата да бъде насочено активно към заявленията в областта на метрологията в нововъзникващи научни области и да се обърне по-голямо внимание на справянето с обществените предизвикателства.

               Консултации със заинтересованите страни

               Комисията проведе открита обществена консултация със заинтересованите страни относно бъдещата европейска инициатива в областта на метрологията
                  5
               . Общо 225 респонденти отговориха онлайн на обществената консултация. От тях 50 % се определиха като представители на академичната общност/изследователи, 16 % — като граждани на ЕС, 14 % — като фирми/бизнес организации и 12 % — като публични органи. Останалите 8 % включваха бизнес сдружения, неправителствени организации, граждани и неправителствени организации извън ЕС.

               Респондентите представиха становищата си относно значимостта на научните изследвания в областта на метрологията, идентифицираха проблемите, с които се сблъсква европейската система за научни изследвания в областта на метрологията, и дадоха своята оценка за няколко възможни решения по отношение на политиката. По време на консултацията бяха изведени на преден план редица проблеми, в това число недостатъчната степен на използване от промишления сектор, липсата на сътрудничество между националните институти по метрология (НИМ) и широката научна общност, огромната разлика в капацитета между държавите — членки на ЕС, недостатъчната мобилност на изследователите в рамките на НИМ и липсата на ангажираност към европейските органи за стандартизация.

               Събиране и използване на експертни становища

                  При изготвянето на предложението за европейска инициатива в областта на метрологията Комисията се ангажира с широк кръг външни експертни становища. Подходът беше да се възползва от анализа на независимо външно проучване, допълнен от срещи и събеседвания с основни заинтересовани страни, както и от писмена обратна връзка.

                  Във връзка с това Комисията сключи договор за външно проучване, което обхвана всички кандидати за институционализирани партньорства, включително в областта на метрологията
                     6
                  , и се опря в голяма степен на неговите анализи и констатации при изготвянето на предложението относно метрологията.

                  Паралелно с това през цялата 2019 г. Комисията проведе срещи и събеседвания с EURAMET e.V и други експерти в областта на метрологията.

                  Комисията също така проведе консултативен семинар с участието на експерти от държавите членки през ноември 2019 г. Впоследствие през март 2020 г. беше проведена писмена консултация с националните министерства, в чийто ресор е метрологията
                     7
                  .

               Оценка на въздействието

                  Докладът за оценка на въздействието във връзка с предложената инициатива в областта на метрологията беше завършен през юни 2020 г. (SWD(2021) 36).

                  На 15 юли 2020 г. Комитетът за регулаторен контрол (КРК) даде своето положително становище по доклада за оценка на въздействието (SEC(2021) 91). В своето становище КРК поиска следното:

               1) Като част от целта за развитие на транснационалните мрежи по метрология в доклада се обяснява, че към определен момент (до 2030 г.) партньорството повече няма да е необходимо. В доклада би следвало да се поясни защо това обяснение е включено в доклада за оценка на въздействието и по какъв начин то е свързано с настоящата инициатива, която обхваща периода на финансиране до 2027 г. Ако бъде потвърдено, че вече няма да има необходимост от партньорство, в доклада би следвало да се посочи по-ясно по какъв начин предложеното понастоящем партньорство се очаква да спомогне за създаването на необходимите условия за преустановяването му в бъдеще.

               2) В доклада би следвало да се обясни по-добре по какъв начин участници от частният сектор ще бъдат включени в предпочетената форма на „публично-частно“ партньорство. В него следва да има пояснение относно стимулите за участието им в него.

               3) Би било от полза в доклада да се даде повече справочна информация за националните научноизследователски органи в областта на метрологията и за начините на тяхното функциониране.

                  Оценката на въздействието включва следните варианти:

                  Базовият сценарий визира ситуация без партньорство и само с традиционни покани за представяне на предложения в рамките на „Хоризонт Европа“. В резултат на това би се стигнало до закриване на настоящата изпълнителна структура по член 185 с приключването на текущите проекти по ЕПНИИМ  през 2023 г., което би довело до разходи за ликвидация и до социални разходи във връзка с прекратяването.

                  Вариант 1 предвижда установяването на съфинансирано европейско партньорство. Това партньорство би улеснило националните институти по метрология (НИМ) да обединят ресурсите си, но има голям риск то да се превърне в „затворен клуб“, обезкуражавайки академичната общност да се ангажира.

                  Вариант 2 предвижда установяването на институционализирано европейско партньорство (на основание член 185 от ДФЕС). Тази инициатива би надградила постигнатия напредък от ЕПНИИМ — съществуващото институционализирано европейско партньорство, чрез разширяване на списъка от европейски мрежи по метрология с допълнителни такива, развиващи дейност в нови целеви области. То ще включва участници от по-широката верига за създаване на стойност в областта на метрологията, включително национални министерства, органи по стандартизация, регулатори, промишлеността, крайни потребители и клиенти. Равнището на финансиране от ЕС в рамките на „Хоризонт Европа“ би се повишило в сравнение с „Хоризонт 2020“ поради необходимите ресурси за компенсиране на разширения обхват.

                  В доклада за оценка на въздействието се стига до заключението, че вариант 2 е предпочитаният вариант. Това съответства на резултатите от обществената консултация, по време на която 62 % от респондентите се обявиха в подкрепа на идеята за институционализирано партньорство като предпочитан вариант за новата инициатива в областта на метрологията. Всичките четири основни подгрупи респонденти (академичната общност, предприятията/бизнесът, гражданите на ЕС и представителите на публични орани) заеха една и съща позиция по този въпрос и нямаше група в малцинство, която да предпочита различен вариант.

                  Икономическите ползи от предложената инициатива имат както пряк, така и косвен компонент. Прекият компонент са увеличените продажби на инструменти и свързани услуги в промишлеността. Те се оценяват на 50 милиона евро годишно. Наред с това целта за насърчаване на иновациите в стратегически приложни области косвено оказва допълнително стимулиращо въздействие върху продажбите в дългосрочен план. Социалните и екологичните ползи са пряко свързани със специализираните мрежи по метрология. Мрежите предоставят специфични метрологични решения на всички заинтересовани страни по веригата за създаване на стойност в областта на метрологията, включително на промишлеността, крайните потребители и гражданите.

               Опростяване

               Предложението ще опрости административните процедури за публичните власти и органи (на ЕС или на държавите членки) и за частните субекти.

               ЕС ще установи преки отношения със специалната изпълнителна структура на европейската инициатива в областта на метрологията, която ще отговаря за разпределянето, мониторинга и докладването по отношение на финансовото участие на ЕС.

               Основни права

                  Предложеното решение няма последствия за защитата на основните права.

               4.ОТРАЖЕНИЕ ВЪРХУ БЮДЖЕТА

               Индикативното отражение върху бюджета е посочено в законодателната финансова обосновка, представена заедно с настоящото решение. Максималният размер на финансовото участие на Съюза, включително бюджетните кредити на ЕАСТ, в партньорството в областта на метрологията ще бъде 300 милиона евро по текущи цени за срока на рамковата програма „Хоризонт Европа“.

               Разпоредбите на решението, както и на споразумението за финансов принос, което предстои да бъде сключено между Комисията и специалната изпълнителна структура (Euramet e.V.), трябва да гарантират, че са защитени финансовите интереси на ЕС.

               5.ДРУГИ ЕЛЕМЕНТИ

               Планове за изпълнение и механизъм за мониторинг, оценка и докладване

               Изпълнението на инициативата ще се основава на стратегическа програма за научни изследвания и иновации, договорена с националните партньори, участващи в инициативата.

               Върху резултатите от инициативата ще се осъществява мониторинг посредством годишни доклади, одобрявани от Европейската комисия. Той ще включва докладване за напредъка по основните показатели за изпълнение и други измерители, определени в стратегическата програма за научни изследвания и иновации.

                  Предложението включва клауза за преглед за междинна оценка не по-късно от 2025 г. и за окончателна оценка — не по-късно от 2030 г.

               Европейско икономическо пространство

               Предложеното решение урежда материя, свързана с Европейското икономическо пространство (ЕИП), поради което действието му следва да обхване ЕИП. Независимо от това, за да се гарантира взаимното допълване с трети държави, чрез съответна разпоредба се урежда тяхното участие.

               Подробно разяснение на отделните разпоредби на предложението

                  В член 1 от предложеното решение се определят сегашният и възможният бъдещ географски обхват на европейското партньорство в областта на метрологията.

                  В член 2 се подчертава връзката с Регламента за „Хоризонт Европа“ и се определя целта на това партньорство в този контекст. В него се определят също така общите и специфичните цели, от които бъдещото партньорство би следвало да се ръководи и които следва да постигне.

                  В членове 3 и 4 се урежда бъдещият финансов принос на Европейският съюз към EURAMET от бюджета на ЕС.

                  В членове 5, 6 и 7 се уреждат задълженията, в съответствие с които държавите членки и други участващи държави могат да допринасят за бъдещото партньорство. В тях се пояснява, че участващите държави не само следва да изравнят своето финансово участие с това на ЕС, но и да финансират други относими дейности, като например бъдещите европейски мрежи по метрология.

                  В член 8 се поясняват правилата за участие, по отношение на които може да има дерогация от правилата за „Хоризонт Европа“ в надлежно обосновани случаи; в него също така се определят минимални гаранции, за да се осигури по-голяма отвореност на бъдещите покани за представяне на предложения — например не само националните институти по метрология, но и други заинтересовани страни следва да имат право да координират бъдещи проекти в рамките на това партньорство.

                  В член 9 се определя рамката на изпълнителните споразумения между Европейската комисия и EURAMET. В член 10 е предвидена възможността Европейската комисия да предприема конкретни действия, в случай че участващите държави не спазят ангажиментите си, поети по силата на настоящото решение. В членове 11 и 12 се предвиждат гаранции за защита на финансовите интереси на Европейския съюз.

                  Що се отнася до бъдещото управление на партньорството, в членове 13—17 се определя нова рамка. При все че установяването на това партньорство е възложено основно на EURAMET, Комисията предлага да се създаде външна ръководна група, която да бъде съпредседателствана от Комисията и от представител на държава членка; групата следва да даде тласък на новото партньорство, така че то да бъде по-близо до нуждите на потребителите, и да засили въздействието му върху промишлеността, нормотворчеството и определянето на стандарти. Групата би следвало също така да включва представители от други европейски партньорства с частни партньори.

                  Подобно на други институционални партньорства, в член 18 се предлага междинна и окончателна оценка в съответствие с принципите на по-доброто законотворчество. Членове 19—21 целят да се гарантира безпроблемното функциониране на бъдещото европейско партньорство.

               2021/0049 (COD)

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               относно участието на Съюза в европейското партньорство в областта на метрологията, съвместно предприето от няколко държави членки

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз, и по-специално член 185 и член 188, втора алинея от него,

               като взеха предвид предложението на Европейската комисия,

               след предаване на проекта на законодателния акт на националните парламенти,

               като взеха предвид становището на Европейския икономически и социален комитет
                  8
               ,

               в съответствие с обикновената законодателна процедура,

               като имат предвид, че:

               (1)С цел да се постигне възможно най-голямо въздействие на финансирането от Съюза и най-ефективен принос към целите на политиката на Съюза, с Регламент (ЕС) [XXX] на Европейския парламент и на Съвета
                  9
                бе създадена рамковата програма за научни изследвания и иновации „Хоризонт Европа“, т.е. политиката и правната рамка за европейските партньорства с партньори от частния и/или публичния сектор. Европейските партньорства са ключов елемент от подхода на политиката на „Хоризонт Европа“. Те се създават, за да осъществяват приоритетите на Съюза, заложени в „Хоризонт Европа“, и да гарантират осезаемо въздействие за Съюза и неговите граждани, което може да бъде постигнато по-ефективно по-скоро в партньорство, чрез стратегическа визия, която е споделена и по която са поети ангажименти от партньорите, отколкото самостоятелно от Съюза.

               (2)По-специално европейските партньорства в рамките на стълба „Глобални предизвикателства и конкурентоспособност на европейската промишленост“ на „Хоризонт Европа“ се очаква да играят важна роля в постигането на стратегическите цели за ускоряване на преходите по пътя към целите за устойчиво развитие и екологична и цифрова Европа и да допринесат за възстановяването
                  10
               . Европейските партньорства са от ключово значение за справяне със сложните трансгранични предизвикателства, които изискват интегриран подход. Те дават възможност да се намери решение в случаите на неефективност на трансформацията, системите и пазарите чрез обединяване на широк кръг участници във веригите за създаване на стойност и промишлените екосистеми, които да работят за постигането на обща визия и въплътяването ѝ в конкретни пътни карти, и координирано изпълнение на дейностите. Освен това те позволяват съсредоточаването на усилията и ресурсите върху общи приоритети за намиране на решение на сложните бъдещи предизвикателства.

               (3)За постигане на приоритетите и на необходимото въздействие следва да се изградят европейски партньорства чрез широко участие на съответните заинтересовани страни в цяла Европа, включително промишлеността, научноизследователски организации, органи, чиято мисия е да предоставят обществени услуги на местно, регионално, национално или международно равнище, и организации на гражданското общество, като например фондации, които подпомагат и/или извършват научни изследвания и иновации. Тези европейски партньорства следва да бъдат и една от мерките за укрепване на сътрудничеството между партньорите от частния и/или публичния сектор на международно равнище, включително чрез обединяване на програми за научни изследвания и иновации и на трансгранични инвестиции в научни изследвания и иновации, които носят взаимни ползи за гражданите и предприятията.

               (4)В съответствие с целите на Регламент (ЕС) XXX всяка държава членка и всяка държава, асоциирана към „Хоризонт Европа“, следва да може да участва в европейското партньорство в областта на метрологията („партньорството в областта на метрологията“). За да се гарантира взаимното допълване в рамките на Европейското икономическо пространство и с други съседни държави, други трети държави следва да могат да участват в партньорството в областта на метрологията след сключване на съответно международно споразумение за научно и технологично сътрудничество със Съюза и получаване на съгласието на участващите държави.

               (5)С „Хоризонт Европа“ се въвежда по-стратегически, съгласуван и ориентиран към въздействието подход към европейските партньорства въз основа на поуките, извлечени от междинната оценка на „Хоризонт 2020“. В Регламента за „Хоризонт Европа“ се предвижда по-ефективно използване на институционализираните европейски партньорства, по-специално чрез съсредоточаване върху ясни цели, резултати и въздействие, които могат да бъдат постигнати до 2030 г., и чрез осигуряване на ясен принос към свързаните с тях приоритети и политики на Съюза. Тясното сътрудничество и полезните взаимодействия с други имащи отношение инициативи на равнището на Съюза, на национално и регионално равнище, по-специално с други европейски партньорства, са от ключово значение за постигане на по-голямо въздействие и за гарантиране на използването на резултатите.

               (6)По силата на Решение № 555/2014/ЕС на Европейския парламент и на Съвета
                  11
                Съюзът реши да предостави финансово участие в Европейската програма за научни изследвания и иновации в областта на метрологията („ЕПНИИМ“), което е съразмерно с вноските на участващите държави, но не надвишава сумата от 300 000 000 евро, за срока на изпълнение на Рамковата програма за научни изследвания и иновации („Хоризонт 2020“) в периода 2014—2020 г., създадена с Регламент (ЕС) № 1291/2013 на Европейския парламент и на Съвета
                  12
               . В междинната оценка на ЕПНИИМ през юли 2017 г. беше предложена нова инициатива.

               (7)Финансовото участие на Съюза следва да бъде обвързано с поемането на официални ангажименти от страна на участващите държави за финансово участие в осъществяването на партньорството в областта на метрологията и със спазването на тези ангажименти. Вноските на участващите държави следва да включват вноска за административните разходи, чийто лимит е 5 % от бюджета на партньорството в областта на метрологията. Участващите държави следва да се ангажират при необходимост да увеличат своята вноска в партньорството в областта на метрологията чрез създаване на резервен фонд за финансиране, за да се гарантира, че са в състояние да финансират своите национални субекти, националните институти по метрология (НИМ) и определените институти (ОИ), участващи в дейностите на партньорството в областта на метрологията. За съвместното осъществяване на партньорството в областта на метрологията е необходима изпълнителна структура. Финансовата вноска на Съюза следва да се управлява в съответствие с принципа за добро финансово управление и относимите правила за непряко управление, посочени в Регламент (ЕС, Евратом) 2018/1046 на Европейския парламент и на Съвета
                  13
               .

               (8)Партньорството в областта на метрологията следва да бъде създадено. Това партньорство би било по-ефективно в сравнение с традиционните покани за представяне на предложения или съфинансираното партньорство по работните програми, изготвяни в рамките на всички свързани клъстери по стълб 2 на „Хоризонт Европа“.

               (9)Целта на настоящото решение е участието на Съюза в партньорството в областта на метрологията в подкрепа на неговите общи цели. Изискванията на метрологията са от такъв мащаб и сложност, че са необходими инвестиции, надхвърлящи основните бюджети за научноизследователска дейност на националните институти по метрология и определените институти. Върховите постижения, които се изискват от научноизследователската и развойната дейност, насочена към предлагане на авангардни решения в областта на метрологията, получават международно разпространение и съответно не могат да бъдат постигнати само на национално равнище. Доколкото целите на настоящото решение не могат да бъдат постигнати в достатъчна степен от държавите членки, а това може да стане по-добре на равнището на Съюза с обединяването на усилията на отделните държави в съгласуван европейски подход, със съчетаването на сегментираните национални научноизследователски програми, с подкрепата за разработване на общи наднационални стратегии за научни изследвания и финансиране и с натрупването на критична маса от необходимите участници и инвестиции, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, уреден в същия член, настоящото решение не надхвърля необходимото за постигането на тази цел.

               (10)Партньорството в областта на метрологията в съчетание с политическите приоритети на Комисията (включително Европейския зелен пакт, икономика в интерес на хората и Европа, подготвена за цифровата ера) следва да бъдат изпълнени в рамките на период от десет години (от 2021 г. до 2031 г.). Програмата следва да включва нови дейности в сравнение с инициативата ЕПНИИМ в рамките на „Хоризонт 2020“, и по-специално развитието на европейски мрежи по метрология в отговор на неотложните обществени предизвикателства и потребностите на метрологията в резултат от нововъзникващите технологии. Капацитетът на метрологията, който ще бъде осигурен чрез тези мрежи, следва да е равностоен и съпоставим с другите световни водещи метрологични системи, показвайки първокласни постижения. Поканите за представяне на предложения в рамките на партньорството в областта метрологията следва да бъдат стартирани по време на изпълнението на „Хоризонт Европа“.

               (11)Дейностите на Партньорството в областта метрологията следва да съответстват на целите и приоритетите за научните изследвания и иновациите на „Хоризонт Европа“ и на общите принципи и условията, предвидени в член XXX от Регламент (ЕС) [Регламент за „Хоризонт Европа“].

               (12)Следва да се определи таван за финансовото участие на Съюза в партньорството в областта метрологията за срока на изпълнението на „Хоризонт Европа“. В рамките на този таван вноската на Съюза следва да е най-много равна на вноската на държавите, участващи в партньорството в областта метрологията, за да се постигне значителен стимулиращ ефект и по-силна интеграция на програмите на участващите държави.

               (13)В съответствие с член XX от Регламент (ЕС) [XXX] [Регламента за „Хоризонт Европа“] общата цел на „Хоризонт Европа“ е да се постигне научно, икономическо и обществено въздействие от инвестициите на Съюза в научни изследвания и иновации, така че да бъдат укрепени научните и технологичните основи на Съюза и да се стимулира неговата конкурентоспособност, включително тази на неговата промишленост, да се изпълнят стратегическите приоритети на Съюза, както и да се допринесе за справяне с глобалните предизвикателства, включително целите за устойчиво развитие, като се следват принципите на Програмата до 2030 г. за устойчиво развитие и на Парижкото споразумение към Рамковата конвенция на ООН по изменение на климата.

               (14)Участващите държави са се договорили относно изпълнителната структура за предишните инициативи — Европейската научноизследователска програма по метрология („ЕНПМ“) и ЕПНИИМ. През 2007 г. EURAMET e.V. („EURAMET“), европейската регионална организация по метрология и асоциация с нестопанска цел съгласно немското законодателството, беше създадена да служи за такава структура. EURAMET има също така задачи и задължения, свързани с по-широкото хармонизиране на метрологията в европейски и световен мащаб. Членството в EURAMET е отворено за всички европейски НИМ като членове и за ОИ като асоциирани членове. Членството в EURAMET не е обвързано с наличието на национални програми за научни изследвания в областта на метрологията. Предвид това, че в доклада за междинната оценка на ЕПНИИМ се посочва, че управленската структура на EURAMET е доказала своята ефикасност и висока пригодност за изпълнението на ЕНПМ и ЕПНИИМ, EURAMET следва да бъде използвана също така за изпълнение на партньорството в областта на метрологията. Поради това EURAMET следва да управлява финансовото участие на Съюза.

               (15)За да се постигнат целите на партньорството в областта на метрологията, EURAMET следва да предоставя финансова подкрепа най-вече под формата на безвъзмездни средства за участниците в действия, подбрани на равнището на EURAMET. Подборът следва да се извършва въз основа на покани за представяне на предложения, отговорност за които носи EURAMET. Списъкът с класацията на предложенията следва да бъде обвързващ по отношение на подбора на предложенията и разпределението на финансиране от финансовото участие на Съюза и от вноските на участващите държави за проектите за научни изследвания и свързани с тях дейности. За дейностите, финансирани от вноските на участващите държави в партньорството в областта на метрологията, финансираните действия също следва да се определят от EURAMET.

               (16)Участието в непреки действия, финансирани от партньорството в областта на метрологията, следва да е съобразено с Регламент (ЕС) № XXX на Съвета
                  14
                [Регламент за „Хоризонт Европа“]. Поради специфичните оперативни нужди на партньорството в областта на метрологията, по-специално във връзка с изграждането и управлението на бъдещи европейски мрежи по метрология и за улесняване на адекватното финансово участие на участващите държави, обаче следва да е възможно да се предвиди ограничаване на ролята на координатор в предложение до НИМ и ОИ на участващите държави, при необходимост.

               (17)Вноските на участващите държави следва да се осигуряват чрез институционално финансиране от НИМ и ОИ. Голямото многообразие от основни дейности следва да допринася за целите на партньорството в областта на метрологията, като тези дейности следва да бъдат разписани в годишните работни планове и съответно обвързани с оперативните разходи и разноски. Наред с другото, вноските следва да покриват разходите за услуги, които пряко доставят калибрирания и други услуги, проследими в Международната система единици. Вноските на участващите държави следва да включват също финансово участие в административните разходи на партньорството в областта на метрологията.

               (18)За да се гарантира прозрачност и достъпност на програмата, поканите за представяне на предложения по партньорството в областта на метрологията следва да се публикуват също на единния портал за участниците, както и чрез други електронни средства за разпространение на „Хоризонт Европа“, управлявани от Комисията.

               (19)Функционирането на модела на финансиране във връзка с принципа на съпоставимост между средствата на Съюза и тези извън него следва да бъде наново подложено на оценка по време на междинната оценка на партньорството в областта метрологията, за да се гарантира спазването на принципа на съпоставимостта по отношение на финансовите вноски на участващите държави.

               (20)Финансовите интереси на Съюза следва да бъдат защитавани посредством пропорционални мерки през целия цикъл на разходване, включително посредством предотвратяване, разкриване и разследване на нередности, възстановяване на изгубени, недължимо изплатени или неправилно използвани средства и, когато е целесъобразно, налагане на административни и финансови санкции.

               (21)С цел да се защитят финансовите интереси на Съюза Комисията следва да има правото да намали, временно да преустанови или да прекрати финансовото участие на Съюза, ако партньорството в областта метрологията се осъществява неправилно, частично или със закъснение, или в случай че участващите държави не изплащат вноските си по партньорството в областта на метрологията или ги изплащат частично или със закъснение. Такива права следва да се предвидят в споразумението за финансов принос, което ще бъде сключено между Съюза и EURAMET.

               (22)С цел опростяване административните тежести следва да бъдат намалени за всички страни. Следва да се избягва дублирането на одити, както и непропорционалната документация и тежест във връзка с отчитането/докладването. При провеждането на одити следва да се отчитат, според случая, особеностите на националните програми. Одитите на получателите на средства от Съюза, предоставени в съответствие с настоящото решение, следва да гарантират намаляване на административната тежест в съответствие с Регламент (ЕС, Евратом) 2018/1046.

               (23)По искане на Комисията Европейският парламент, Съветът или Сметната палата, EURAMET и участващите държави следва да предоставят на Комисията всякаква информация, която е необходима на Комисията, за да бъде включена в докладите за оценката на партньорството в областта на метрологията.

               (24)Комисията следва да извърши междинна оценка не по-късно от 2025 г., в рамките на която да подложи по-специално на оценка качеството и ефикасността на партньорството в областта на метрологията, а също отбелязания напредък към постигане на заложените цели, и окончателна оценка — не по-късно от 2030 г., както и да изготви доклад за тези оценки,

               ПРИЕХА НАСТОЯЩОТО РЕШЕНИЕ:

               Член 1

               Участие в европейското партньорство в областта на метрологията

               1.Съюзът участва в европейското партньорство в областта на метрологията („партньорството в областта на метрологията“), представляващо институционализирано партньорство съгласно посоченото в член 8, параграф 1, буква в) от Регламент (EС) […] [„Хоризонт Европа“], съвместно осъществявано от Австрия, Белгия, [Босна и Херцеговина], България, Германия, Гърция, Дания, Естония, Ирландия, Испания, Италия, Литва, [Норвегия], Нидерландия, Полша, Португалия, Румъния, [Сърбия], Словения, Словакия, Унгария, Финландия, Франция, Хърватия, Чехия, Швеция, [Швейцария и Турция] („участващите държави“), в съответствие с условията, установени в настоящото решение.

               2.Всяка държава членка извън изброените в параграф 1 и всяка друга държава, асоциирана към „Хоризонт Европа“, може да участва в партньорството в областта на метрологията, ако отговаря на условието, установено в член 4, параграф 1, буква в). Тя се разглежда като участваща държава за целите на настоящото решение.

               3.Всяка трета държава, която не е асоциирана към „Хоризонт Европа“, може да участва в партньорството в областта на метрологията, при условие че сключи международно споразумение за научно и технологично сътрудничество със Съюза, в което се определят редът и условията за нейното участие в партньорството в областта на метрологията, и при условие че получи одобрението на Комитета за партньорство в областта на метрологията, предвидено в член 13, параграф 3, буква е). Ако отговаря на тези условия, тя се разглежда като участваща държава за целите на настоящото решение.

               Член 2

               Цели на партньорството в областта на метрологията

               1.Партньорството в областта на метрологията допринася за изпълнението на Регламент (ЕС) … [XXX][„Хоризонт Европа“], и по-специално на член 3 от него.

               2.Без да се засяга разпоредбата на параграф 1, чрез участието и ангажираността на партньорите с изготвянето и изпълнението на програма за научноизследователски и иновационни дейности партньорството в областта на метрологията си поставя следните общи цели:

               а)да се разработи устойчива координирана метрологична система на европейско равнище;

               б)да се гарантира, че най-усъвършенстваните метрологични средства достигат директно до новаторите в техните екосистеми;

               в)да се увеличи въздействието на метрологията върху обществените предизвикателства във връзка с прилагането на политиките, стандартите и разпоредбите, така че те да станат пригодни за целта.

               3.При изпълнението на общите цели, посочени в параграф 2, партньорството в областта на метрологията си поставя следните специфични цели:

               а)до 2030 г. да се изгради нов научноизследователски капацитет в рамките на новите европейски мрежи по метрология, който да е поне равностоен на капацитета на водещите метрологични институти извън участващите в партньорството държави от гледна точка на средствата за калибриране и измерване;

               б)до 2030 г. да се подпомагат продажбите на нови иновативни продукти и услуги чрез използване и въвеждане на новите метрологични средства в ключови нововъзникващи технологии;

               в)до 2030 г. да се допринася пълноценно и ефективно за изготвянето и прилагането на специфични стандарти и разпоредби, които да залегнат в основата на публичните политики за справяне с обществените предизвикателства.

               Член 3

               Финансово участие на Съюза в партньорството в областта на метрологията

               1.Финансовото участие на Съюза в партньорството в областта на метрологията, включително в бюджетните кредити на Европейската асоциация за свободна търговия и в бюджетните кредити на държави извън ЕС, не може да надвишава вноските на участващите държави в партньорството в областта на метрологията. Финансовото участие на Съюза е до 300 милиона евро, като то трябва да е съпоставимо с вноските на участващите държави, посочени в член 1, параграф 1.

               2.При изчисляване на финансовото участие на Съюза не се вземат предвид всички вноски на участващите държави за административни разходи над 5 % от общите обединени вноски в партньорството в областта на метрологията.

               3.Финансовото участие на Съюза се изплаща от бюджетните кредити в общия бюджет на Съюза, разпределени за съответните части на специфичната програма за изпълнение на „Хоризонт Европа“, създадена с Решение [XXX]
                  15
                на Европейския парламент и на Съвета за създаване на специфична програма за осъществяване на Рамковата програма за научни изследвания и иновации „Хоризонт Европа“.

               4.Финансовото участие на Съюза се използва от EURAMET e.V. (EURAMET) за финансиране на дейностите, посочени в член 6, параграф 1, буква а).

               5.Финансовото участие на Съюза не може да се използва за покриване на административните разходи на партньорството в областта на метрологията.

               Член 4

               Условия за финансовото участие на Съюза

               1.Финансовото участие на Съюза е обвързано с изпълнението на всички изброени по-долу условия:

               а)участващите държави да докажат, че партньорството в областта на метрологията е установено в съответствие с настоящото решение;

               б)определянето от участващите държави или от определените от участващите държави национални институти по метрология (НИМ) на EURAMET като структура, отговаряща за осъществяването на партньорството в областта на метрологията и за получаването, разпределянето и мониторинга на финансовото участие на Съюза;

               в)всяка от участващите държави да се ангажира да участва във финансирането на партньорството в областта на метрологията и да създаде резервен фонд за финансиране, възлизащ на 50 % от размера на поетия ангажимент;

               г)EURAMET да докаже способността си да осъществява партньорството в областта на метрологията, в това число да получава, разпределя и осъществява мониторинг на финансовото участие на Съюза в рамките на непрякото управление на бюджета на Съюза в съответствие с членове 62 и 154 от Регламент (ЕС, Евратом) 2018/1046;

               д)създаването на модел на управление на партньорството в областта на метрологията в съответствие с членове 13—16 от настоящото решение.

               2.По време на осъществяването на партньорството в областта на метрологията финансовото участие на Съюза е обвързано и със следните условия:

               а)EURAMET да изпълнява дейностите от партньорството в областта на метрологията, посочени в член 6 в съответствие с целите, залегнали в член 2;

               б)да се поддържа подходящ и ефикасен модел на управление в съответствие с членове 13 —16;

               в)EURAMET да спазва изискванията за докладване, установени в член 155 от Регламент (ЕС, Евратом) 2018/1046;

               г)да се изпълняват ангажиментите, посочени в параграф 1, буква в) от настоящия член.

               Член 5

               Вноски на участващите държави в партньорството в областта на метрологията

               1.Посочените в член 1, параграф 1 участващи държави правят вноски (финансови или в натура) или уреждат изплащането на такива вноски от страна на своите национални органи за финансиране в размер на поне 363 милиона евро през периода от 1 януари 2021 г. до 31 декември 2031 г. Част от вноските от участващите държави е под формата на финансови вноски.

               2.Вноските на участващите държави се състоят от следното:

               а)финансови вноски или вноски в натура за изпълнението на дейностите, посочени в член 6, параграф 1, както и

               б)финансови вноски или вноски в натура за покриване на всички административни разходи на EURAMET.

               3.Финансовите вноски или вноските в натура, посочени в параграф 2, буква а), покриват направените разходи от участващите държави при изпълнението на дейностите, посочени в член 6, параграф 1, буква б), като се приспадне всяко пряко или непряко финансово участие на Съюза в тези разходи.

               4.Финансовите вноски или вноските в натура, посочени в параграф 2, буква б), покриват направените разходи от участващите държави във връзка с административните разходи на EURAMET за осъществяването на партньорството.

               5.За целите на оценяването на вноските в натура, посочени в параграф 2, букви а) и б), разходите се определят в съответствие с обичайните практики за осчетоводяване на участващите държави или съответните национални органи за финансиране, с приложимите счетоводни стандарти на участващата държава, в която са установени съответните национални органи за финансиране, и с приложимите международни счетоводни стандарти и международните стандарти за финансово отчитане. Разходите трябва да бъдат заверени от независим одитор, назначен от участващите държави или от съответните национални органи за финансиране. В случай че заверката даде повод за каквато и да е несигурност, методиката на оценяване може да бъде проверена от EURAMET. В случай на оставаща несигурност EURAMET може да направи одит на методиката на оценяване.

               6.Посочените в параграф 2 вноски, които се отчитат като вноски от участващите държави, се правят след приемането на годишната работна програма.  Ако годишната работна програма е приета през референтната година, посочена в член 6, параграф 3, вноските, посочени в параграф 2, буква б), които се отчитат като вноски от участващите държави, включени в годишната работна програма, могат да включват вноски, направени от 1 януари същата година нататък. По изключение посочените в параграф 2, буква б) вноски, направени след датата на влизане в сила на Решението относно партньорството в областта на метрологията, могат да се отчитат като вноски от участващите държави, при условие че са включени в първата годишна работна програма на партньорството в областта на метрологията.

               Член 6

               Дейности на EURAMET

               1.Чрез партньорството в областта на метрологията се подпомагат широк кръг научноизследователски и иновационни дейности посредством:

               а)непреки действия по смисъла на член 2, точка 25 от Регламент (ЕС) [XXX] [Регламент за „Хоризонт Европа“], които в съответствие с член 7 от настоящото решение се финансират от EURAMET основно под формата на безвъзмездни средства след проведени транснационални открити състезателни процедури за представяне на предложения, организирани от EURAMET, и които включват:

               –i) научно-технически действия в подкрепа на фундаменталните научни изследвания в областта на метрологията, полагащи основите на всички последващи стъпки, в това число приложните научни и развойни дейности в областта на метрологията и свързаните с метрологията услуги;

               –ii) научни изследвания в областта на метрологията за предоставяне на решения за обществените предизвикателства, особено в сферата на енергетиката, здравеопазването и климата, и с оглед разработването на проекти в рамките на специфични европейски мрежи по метрология за справяне с тези предизвикателства;

               –iii) научни изследвания за разработването на новаторски измервателни инструменти, насочени към промишленото внедряване на метрологичните технологии за стимулиране на иновациите в промишления сектор;

               –iv) предварителни и  съпътстващи стандартизационната дейност научноизследователски и развойни дейности в областта на метрологията в подкрепа на изпълнението на политиката, на регламентите и за ускоряване на по-бързото въвеждане на пазара на иновативни продукти и услуги;

               б)дейности, финансирани от участващите държави без финансовото участие на Съюза, посочено в член 3, които се състоят от дейности по изграждане на капацитет в областта на метрологията на различни технологични равнища, чиято цел е постигането на балансирана и интегрирана метрологична система в участващите държави, която им дава възможност да развият своите научни и технически способности в областта на метрологията, и които включват дейности, които не са избрани от поканите за представяне на предложения, описани в буква а), и са включени в годишните работни програми, включително всяка от следните дейности:

               –i) дейности в рамките на националните програми на участващите държави, като транснационални проекти, допринасящи за приоритетите, определени в европейска мрежа по метрология и техническите комитети на EURAMET;

               –ii) действия за разпространение и използване на резултатите от научните изследвания в областта на метрологията;

               –iii) действия, конкретно насочени към институтите по метрология, неразполагащи с научни възможности или такива с ограничени възможности, като същите биват подпомагани при използването на други програми на Съюза и национални или регионални програми за обучение и мобилност, трансгранично сътрудничество или инвестиции в метрологична инфраструктура;

               –iv) организиране на дейности за външно разпространение и трансфер на знания за насърчаване на партньорството в областта на метрологията и за максимално увеличаване на неговото въздействие.

               2.Преди да бъдат определени темите на всяка покана за представяне на предложения, посочена в параграф 1, буква а), EURAMET приканва граждани или организации от научноизследователската общност в областта на метрологията и от общата верига за създаване на стойност в областта на метрологията да предложат потенциални теми за научни изследвания.

               Член 7

               Годишна работна програма

               1.Партньорството в областта на метрологията се осъществява въз основа на годишните работни програми, обхващащи дейностите, които ще бъдат предприети за периода от 1 януари до 31 декември в дадена година („референтна година“).

               2.EURAMET приема годишните работни програми до 31 март на референтната година след получаване на одобрение от Комисията. При приемането на годишните работни програми EURAMET и Комисията действат без ненужно забавяне. EURAMET предоставя публичен достъп до годишната работна програма.

               3.Дейностите, посочени в член 6, параграф 1, букви а) и б), могат да стартират само през референтната година и само след приемането на годишната работна програма за тази година.

               4.Дейности могат да бъдат финансирани от EURAMET само ако са предвидени в годишната работна програма. В годишната работна програма се прави разграничение между дейностите, посочени в член 6, параграф 1, буква а), дейностите, посочени в член 6, параграф 1, буква б), и административните разходи на EURAMET. Годишната работна програма включва прогнозни разчети за съответните разходи по тях и разпределения бюджет за дейностите, финансирани с финансовото участие на Съюза, посочено в член 3, и за дейностите, финансирани от участващите държави без такова финансово участие на Съюза. Годишната работна програма включва също така прогнозната стойност на вноските в натура на участващите държави, посочени в член 5, параграф 2, буква б).

               5.В изменените годишни работни програми за дадена референтна година и в годишните работни програми за следващите референтни години се вземат предвид резултатите от предишните покани за представяне на предложения. Те се стремят да решат проблема с недостатъчното покритие на научни области, и по-специално онези, които първоначално са обхванати в дейностите по член 6, параграф 1, буква б), за които няма достатъчно финансиране.

               6.Поканите за представяне на предложения по съответните годишни работни програми стартират до 31 декември 2027 г. В надлежно обосновани случаи те могат да стартират до 31 декември 2028 г.

               7.EURAMET следи изпълнението на всички дейности, включени в годишната работна програма, и ежегодно докладва на Комисията за тяхното изпълнение.

               8.Всяко съобщение или публикация, свързани с дейностите на партньорството в областта на метрологията и извършени в сътрудничество с партньорството в областта на метрологията от EURAMET, от участваща държава или от нейните национални органи за финансиране, трябва да съдържат изявлението, че са съфинансирани от партньорството в областта на метрологията по „Хоризонт Европа“.

               Член 8

               Правила за участие и разпространение

               1.EURAMET се смята за орган за финансиране по смисъла на член 2, точка 13 от Регламент [(EС) [XXX] [Регламент за „Хоризонт Европа“] и предоставя финансова подкрепа за непреки действия по член 6, параграф 1, буква а) от настоящото решение в съответствие с член 6, параграф 2 от Регламент (EС) [XXX].

               2.В съответствие с член 13, параграф 1 от Регламента за „Хоризонт Европа“ в надлежно обосновани случаи в годишната работна програма може да се предвиди ограничаване на ролята на координатор при непреки действия до НИМ и ОИ на участващите държави, за да се гарантира осъществяването на целите и на предвидените вноски на участващите държави.

               3.EURAMET гарантира подходящи взаимодействия с НИМ и ОИ при непреките действия, посочени в член 6, параграф 1, буква а), според определеното от съответния национален орган. EURAMET насърчава и подкрепя също така участието на други субекти във всички покани.

               Член 9

               Споразумения между Съюза и EURAMET

               При условие че е осигурено равностойно равнище на защита на финансовите интереси на Съюза, на EURAMET се възлага изпълнението на финансовото участие на Съюза в съответствие с член 62, параграф 3 и член 154 от Регламент (ЕС, Евратом) 2018/1046.

               Член 10

               Прекратяване, намаляване или временно преустановяване на финансовото участие на Съюза

               1.Ако партньорството в областта на метрологията не отговаря на условията, при които се възлага финансовото участие на Съюза, Комисията може да прекрати, да намали съразмерно или временно да преустанови финансовото участие на Съюза, посочено в член 3.

               2.Ако участващите държави не допринасят за финансирането на партньорството в областта на метрологията, допринасят само частично или не спазват сроковете за вноските, посочени в член 5, Комисията може да прекрати, да намали съразмерно или временно да преустанови финансовото участие на Съюза, посочено в член 3. Решението на Комисията не възпрепятства възстановяването на допустимите разходи, вече извършени от участващите държави преди решението за прекратяване, съразмерно намаляване или временно преустановяване на финансовото участие на Съюза да бъде съобщено на партньорството в областта на метрологията.

               Член 11

               Последващи одити

               1.Последващите одити на разходите за непреки действия, посочени в член 6, параграф 1, буква а), се извършват от EURAMET в съответствие с член 48 от Регламент ... [„Хоризонт Европа“](EС) [XXX] [].

               2.Комисията може да реши да извършва сама одитите, посочени в параграф 1. В тези случаи Комисията прави това в съответствие с приложимите правила, по-специално член 48, параграф 3 от Регламент (ЕС) [XXX] [„Хоризонт Европа“] и член 127 от Регламент (ЕС, Евратом) 2018/1046.

               Член 12

               Защита на финансовите интереси на Съюза

               1.Комисията предприема необходимите мерки, за да гарантира, че при изпълнението на действията, финансирани по силата на настоящото решение, финансовите интереси на Съюза са защитени чрез прилагането на превантивни мерки срещу измама, корупция и всякакви други незаконни дейности, чрез ефективни проверки и при установяване на нередности — чрез събиране на недължимо платените суми, а когато е целесъобразно — и чрез ефективни, пропорционални и възпиращи санкции.

               2.При изпълнението на партньорството в областта на метрологията участващите държави предприемат необходимите законодателни, регулаторни, административни и други мерки за защита на финансовите интереси на Съюза, и в частност за осигуряване на пълното възстановяване на всички суми, дължими на Съюза в съответствие с Регламент (ЕС, Евратом) № 2018/1046.

               3.EURAMET предоставя на служителите на Комисията и на други упълномощени от нея лица, както и на Сметната палата, достъп до своите обекти и помещения, а също и до цялата информация, включително информацията в електронен формат, необходима за извършването на одити от тях.

               4.Европейската служба за борба с измамите (OLAF) може да провежда разследвания, включително проверки и инспекции на място, в съответствие с разпоредбите и процедурите, предвидени в Регламент (ЕС, Евратом) № 883/2013 на Европейския парламент и на Съвета
                  16
                и Регламент (Евратом, ЕО) № 2185/96 на Съвета
                  17
               , за да установи дали е налице измама, корупция или каквато и да било друга незаконна дейност, накърняваща финансовите интереси на Съюза, във връзка със споразумение, решение или договор, финансирани съгласно настоящото решение.

               5.Европейската прокуратура може да провежда разследвания в съответствие с разпоредбите и процедурите, установени в Регламент (ЕС) 2017/1939 на Съвета
                  18
               , за да разследва престъпления, засягащи финансовите интереси на Съюза, в съответствие с посоченото в член 4 от същия регламент.

               6.Без да се засягат параграфи 3, 4 и 5, споразуменията, решенията и договорите, произтичащи от прилагането на настоящото решение, съдържат разпоредби, по силата на които Комисията, EURAMET, Сметната палата, Европейската прокуратура и OLAF изрично се оправомощават да извършват такива одити, проверки на място и разследвания в съответствие със своята компетентност.

               Член 13

               Управление на партньорството в областта на метрологията

               1.Органите за управление на партньорството в областта на метрологията включват най-малко следното:

               а)Комитета за партньорство в областта на метрологията;

               б)ръководната група;

               в)секретариата на EURAMET.

               Член 14

               Комитет за партньорство в областта на метрологията

               1.Комитетът за партньорство в областта на метрологията управлява партньорството в областта на метрологията, за да гарантира осъществяването на целите на партньорството в областта на метрологията.

               2.Комитетът за партньорство в областта на метрологията е съставен от представители на членове на EURAMET от всички участващи държави. Тежестта на гласовете се изчислява въз основа на националните ангажименти в съответствие с формулата за корен квадратен от ангажимента.

               3.Комитетът за партньорство в областта на метрологията по-специално:

               а)взема решения по стратегическата програма за научни изследвания и иновации;

               б)взема решения по планирането на поканите за представяне на предложения и по процедурата за преразглеждане на оценката;

               в)приема годишната работна програма след получаване на одобрение от Комисията и след консултиране с ръководната група, посочена в член 15;

               г)взема решения във връзка с подбора на проектите за финансиране съгласно списъците с класацията на предложенията след оценките на поканите за представяне на предложения, посочени в член 6, параграф 1, буква а);

               д)следи постигнатия напредък по изпълнението на финансираните проекти;

               е)одобрява участието в партньорството в областта на метрологията на трета държава, която не е асоциирана към „Хоризонт Европа“, при условие че тази трета държава е сключила международно споразумение със Съюза по смисъла на член 1, параграф 3.

               4.Комисията има статут на наблюдател по време на заседанията на Комитета за партньорство в областта на метрологията. За приемането на годишната работна програма от Комитета за партньорство в областта на метрологията обаче се изисква предварителното съгласие на Комисията. Комитетът за партньорство в областта на метрологията кани Комисията на своите заседания и изпраща на Комисията всички относими документи. Комисията може да участва в разискванията в рамките на Комитета за партньорство в областта на метрологията.

               5.Комитетът за партньорство в областта на метрологията избира своя председател и заместник-председател съгласно тежестта на гласовете, обяснена в параграф 2. Председателят на Комитета за партньорство в областта на метрологията представлява EURAMET по въпроси, свързани с партньорството в областта на метрологията.

               Член 15

               Ръководна група

               1.Комисията създава ръководна група. Ръководната група е консултативен орган към партньорството в областта на метрологията, който предоставя консултации на партньорството в областта на метрологията относно нововъзникващите приоритети за метрологични научни изследвания на европейско равнище. По-специално тя:

               а)идентифицира нововъзникващи технологии и пазари, където метрологичните научни изследвания биха могли да придобият значимост в бъдеще;

               б)идентифицира области на научни изследвания, които допринасят за гладкото функциониране на общия пазар, включително за съответните регламенти и стандарти;

               в)консултира партньорството в областта на метрологията относно приоритети за работните му програми в бъдеще.

               2.Ръководната група се състои от 12 членове:

               а)4 представители на европейските определящи стандартите органи и регулатори, определени от EURAMET;

               б)5 представители на различни европейски партньорства, установени в съответствие с Регламент [(EС) [XXX][„Хоризонт Европа“] с частни партньори, представляващи промишлеността. Комисията определя представителите по открит и прозрачен начин;

               в)председател на EURAMET;

               г)1 представител, определен от Комисията, и 1 представител на национално министерство, който не е член на персонала на национален институт по метрология, представляван в EURAMET. Представителят на министерството следва да бъде назначен от Комитета за партньорство в областта на метрологията.

               3.Най-малко 50 % от членовете, посочени в параграф 2, букви а) и б), се сменят на ротационен принцип най-късно след междинната оценка, посочена в член 18, параграф 1.

               4.Ръководната група се председателства съвместно от представителите, посочени в параграф 2, буква г).

               Член 16

               Секретариат на EURAMET

               1.Секретариатът на EURAMET, който предоставя обща административна подкрепа на EURAMET, води банковите сметки на партньорството в областта на метрологията.

               2.Като част от секретариата на EURAMET се създава звено за управленска подкрепа, което отговаря за изпълнението и всекидневното управление на партньорството в областта на метрологията.

                Член 17

               Съобщаване на информация

               1.По искане на Комисията EURAMET ѝ предоставя цялата необходима информация за изготвяне на докладите за оценка, посочени в член 18.

               2.Посредством EURAMET участващите държави предоставят на Комисията цялата информация, изисквана от Европейския парламент, от Съвета или от Сметната палата във връзка с финансовото управление на партньорството в областта на метрологията.

               3.Комисията включва посочената в параграф 2 информация в докладите за оценка, предвидени в член 18.

               Член 18

               Оценка

               1.Комисията извършва междинна и окончателна оценка на партньорството в областта на метрологията в рамките на оценките по „Хоризонт Европа“, както е посочено в член 47 от Регламент (EС) … [„Хоризонт Европа“].

               2.При оценките се разглежда как партньорството в областта на метрологията изпълнява своята мисия и цели, обхващат се всички негови дейности и се оценяват неговата европейска добавена стойност, ефективност, ефикасност, включително неговата откритост и прозрачност, целесъобразността на проведените дейности и тяхната съгласуваност и/или взаимно допълване с относимите регионални и национални политики и политики на Съюза, включително полезните взаимодействия с други части на „Хоризонт Европа“ (като мисии, клъстери или тематични/специфични програми). При оценките се вземат предвид гледните точки на заинтересованите страни както на европейско, така и на национално равнище, а когато е целесъобразно тези оценки включват и оценка на дългосрочните научни, обществени, икономически и технологични въздействия на предходните инициативи. Те включват, когато е целесъобразно, оценка на най-ефективния режим на намеса на политиката за всяко бъдещо действие, както и целесъобразността и съгласуваността на всяко евентуално подновяване на партньорството в областта на метрологията, като се имат предвид общите приоритети на политиката и положението с подкрепата за научни изследвания и иновации, включително позиционирането му спрямо други инициативи, подкрепяни чрез рамковата програма „Хоризонт Европа“.

               Член 19

               Достъп до резултатите и информация за предложенията

               1.EURAMET предоставя на Комисията достъп до цялата информация, свързана с непреките действия, които финансира. Тази информация включва резултатите на бенефициерите, които участват в непреки действия на партньорството в областта на метрологията, или всякаква друга информация, която бъде счетена за необходима за разработването, изпълнението, мониторинга и оценката на политики или програми на Съюза. Тези права на достъп са ограничени до употреба с нетърговска и неконкурентна цел и отговарят на приложимите правила за поверителност.

               2.EURAMET предоставя на Комисията информацията, съдържаща се в представените предложения, за целите на разработването, изпълнението, мониторинга и оценката на политиките или програмите на Съюза.

               Член 20

               Поверителност

               Без да се засяга член 17, EURAMET осигурява защитата на поверителната информация, чието разкриване извън институциите на Съюза и други органи, служби или агенции на Съюза би могло да навреди на интересите на неговите членове или на участниците в дейностите на партньорството в областта на метрологията. Тази поверителна информация включва, но не се ограничава само до лична, търговска, чувствителна некласифицирана и класифицирана информация.

               Член 21

               Конфликт на интереси

               1.EURAMET, неговите органи и персонал, а също така органите на партньорството в областта на метрологията, избягват всякакъв конфликт на интереси при осъществяването на своите дейности.

               2.EURAMET приема правила за предотвратяване, избягване и управление на конфликти на интереси, които да са приложими спрямо персонала на EURAMET, членовете и другите лица на служба в Комитета за партньорство в областта на метрологията и в другите органи или групи на EURAMET и на партньорството в областта на метрологията, в съответствие с член 154, параграф 4, буква г) от Регламент (EС, Eвратом) 2018/1046.

               Член 22

               Влизане в сила

               Настоящото решение влиза в сила на двадесетия ден след деня на публикуването му в Официален вестник на Европейския съюз.

               Член 23

               Адресати

               Адресати на настоящото решение са държавите членки.

               Съставено в Брюксел на […] година.

                  За Европейския парламент

                        За Съвета

                  Председател

                        Председател

               ЗАКОНОДАТЕЛНА ФИНАНСОВА ОБОСНОВКА

               1.РАМКА НА ПРЕДЛОЖЕНИЕТО/ИНИЦИАТИВАТА

               1.1.Наименование на предложението/инициативата

               1.2.Съответни област(и) на политиката в структурата на УД/БД

               1.3.Естество на предложението/инициативата

               1.4.Цел(и)

               1.5.Мотиви за предложението/инициативата

               1.6.Срок на действие и финансово отражение

               1.7.Планиран(и) метод(и) на управление

               2.МЕРКИ ЗА УПРАВЛЕНИЕ

               2.1.Правила за мониторинг и докладване

               2.2.Система за управление и контрол

               2.3.Мерки за предотвратяване на измами и нередности

               3.ОЧАКВАНО ФИНАНСОВО ОТРАЖЕНИЕ НА ПРЕДЛОЖЕНИЕТО/ИНИЦИАТИВАТА

               3.1.Съответна(и) функция(и) от многогодишната финансова рамка и разходни бюджетни редове

               3.2.Очаквано отражение върху разходите

               3.2.1.Обобщение на очакваното отражение върху разходите

               3.2.2.Очаквано отражение върху бюджетните кредити за оперативни разходи

               3.2.3.Очаквано отражение върху бюджетните кредити за административни разходи

               3.2.4.Съвместимост с настоящата многогодишна финансова рамка

               3.2.5.Финансов принос от трети страни

               3.3.Очаквано отражение върху приходите

               ЗАКОНОДАТЕЛНА ФИНАНСОВА ОБОСНОВКА

               1.РАМКА НА ПРЕДЛОЖЕНИЕТО/ИНИЦИАТИВАТА

               1.1.Наименование на предложението/инициативата

                  Предложение за решение на Европейския парламент и на Съвета относно участието на Съюза в европейското партньорство в областта на метрологията, съвместно предприето от няколко държави членки

               1.2.Съответни области на политиката (програмен клъстер)

                  Дейност: „Хоризонт Европа“

                  Клъстер 4: Цифровизация, промишленост и космическо пространство

               1.3.Предложението/инициативата е във връзка с:

               ☑ ново действие

               ◻ ново действие след пилотен проект/подготвително действие
                  19

               ◻ продължаване на съществуващо действие

               ◻ сливане или пренасочване на едно или няколко действия към друго/ново действие

               1.4.Мотиви за предложението/инициативата

               1.4.1.Изисквания, които трябва да бъдат изпълнени в краткосрочна или дългосрочна перспектива, включително подробен график за изпълнението на инициативата

                  Основните цели на инициативата могат да бъдат разделени на научна, икономическа и обществена цел. Научната цел означава да се разработи устойчива, координирана, първокласна метрологична система на европейско равнище. Икономическата цел означава да се гарантира прякото възприемане на авангардни възможности в областта на метрологията от новаторите в техните екосистеми. Обществената цел означава да се увеличи въздействието на метрологията върху обществените предизвикателства във връзка с изпълнението на политиките, стандартите и регламентите, за да бъдат пригодени към целта.

                  Очаква се инициативата да бъде приведена в действие през второто или третото тримесечие на 2021 г. (в зависимост от датата на приемане на нейния основен акт от Съвета и от Европейския парламент).

                  Основната дейност на инициативата е да подкрепя съвместни научноизследователски действия между институтите по метрология и външните заинтересовани страни в областта на метрологията. Ще има първоначална фаза за отправяне на покани през 2021 г. и 2022 г., за да се постигне стабилен бюджет за поканите през 2023—2026 г. По отношение на последната година за отправяне на покани през 2027 г. се предвижда бюджетът за поканите да намалее, което ще позволи постепенното отпадане на помощта. В същото време националното финансиране осигурява средствата за създаване на европейски мрежи по метрология в стратегически технологични и обществени области. Първите мрежи се изграждат от началото на инициативата с възможност за стартиране на нови мрежи във всяка година на изпълнение.

                  До 2030 г. всички общи и специфични цели ще бъдат постигнати и ще бъдат подложени на последваща оценка.

               1.4.2.Добавена стойност от участието на Съюза (може да е в резултат от различни фактори, например ползи по отношение на координацията, правна сигурност, по-добра ефективност или взаимно допълване). За целите на тази точка „добавена стойност от участието на Съюза“ е стойността, която е резултат от намесата на Съюза и е допълнителна спрямо стойността, която би била създадена само от отделните държави членки.

                  Основания за действие на европейско равнище (ex-ante):

                  Проблемите, разглеждани от инициативата, са от такъв характер и мащаб, че съвместните действия на равнището на ЕС ще бъдат по-подходящи от разработването на собствени инициативи на равнището на отделните държави членки. Това ще даде възможност за по-съгласувани и координирани усилия и за избягване на дублирането.

                  Основната причина за финансовото участие на Съюза в инициативата е възможността да се финансират транснационални научноизследователски действия, пряко насочени към съвместни стратегически приоритети за метрологията. Евентуална инициатива по член 185 осигурява също така в дългосрочен план необходимата правна сигурност на институционалното финансиране с поети ангажименти както от страна на Съюза, така и по линия на наличното институционално финансиране на национално равнище.

                  Очаквана генерирана добавена стойност от участието на ЕС (ex-post):

                  Участието на ЕС позволява да се създадат икономии от мащаба и да се консолидира капацитетът за научни изследвания в областта на метрологията. Участието на ЕС ще гарантира също така мобилизиране на националните ресурси за изграждане на европейски капацитет в областта на метрологията, съобразен с общите обществени предизвикателства, и технологични преходи в съответствие с нуждите на единния пазар.

                  Тези въпроси са разгледани по-нататък в документа за оценка на въздействието, приложен към настоящото предложение.

               1.4.3.Изводи от подобен опит в миналото

                  Постигайки значително равнище на интегриране на националните усилия в областта на метрологията, действието на ЕС по Седмата рамкова програма и по „Хоризонт 2020“ даде възможност на Европа да заеме водещо място в много области на метрологията. С разрастването на научните изследвания в областта на метрологията като допринасящ фактор за новоразвиващите се технологии други региони в света увеличават своите инвестиции в областта на метрологията и ги насочват стратегически към нея. Поради това на този етап е необходимо действие от страна на ЕС, за да се запази подемът на интеграцията, така че тя да стане неизменна част от веригата за създаване на стойност в областта на метрологията и да се повиши ангажираността на заинтересованите страни в областта на метрологията, включително на регулаторите и органите, определящи стандартите, на промишлеността и на обществените крайни потребители, както и на гражданите. Това е ключът към постигането на дългосрочна устойчивост на интегрираните научни изследвания в областта на метрологията в Европа.

                  От съществено значение е сега да се поддържа такова действие на ЕС, за да се постигне устойчивост. В противен случай, както показва междинната оценка от 2017 г., има риск усилията в областта на метрологията в Европа да станат отново фрагментирани, с понижени възможности за изграждане на капацитет от страна на по-малките национални институти по метрология (НИМ), докато по-големите национални институти по метрология сключват двустранни договорености със своите контрагенти в други региони на света, с което подкопават технологичния суверенитет на Европа.

               1.4.4.Съгласуваност и евентуално полезно взаимодействие с други актове

                  Съгласно Регламента за „Хоризонт Европа“ по всички европейски партньорства трябва да се осигурят координация и/или съвместни действия с други имащи отношение инициативи за научни изследвания и иновации, за да се обезпечи оптимално равнище на взаимна свързаност и да се осигурят ефективни полезни взаимодействия.

                  Следва да се създадат силни полезни взаимодействия с другите европейски партньорства, които са тясно свързани с приложенията за интензивни измервания. Освен това инструментът по член 185 позволява безпрепятствено интегриране на националните програми за финансиране, които са съгласувани с националните приоритети в областта на метрологията.

                  Той ще бъде съгласуван по-специално с други инструменти в рамките на европейските приоритети — „Европа, подготвена за цифровата ера“, „Икономика в интерес на хората“ и „Европейски зелен пакт“, и ще има възможност да се ангажира с всички програми и действия по предложената рамкова програма за научни изследвания и иновации „Хоризонт Европа“, включително всички клъстери по стълб 2 „Глобални предизвикателства и конкурентоспособност на европейската промишленост“.

                  Мониторингът на полезните взаимодействия и сътрудничеството ще се извършва чрез годишния отчет за дейността.

               1.5.Срок на действие и финансово отражение

               ☑ ограничен срок на действие

               –☑
                     в действие от [01/01]2021 г. до [31/12/2031 г.

               –☑
                     Финансово отражение от 2021 г. до 2027 г. за бюджетните кредити за поети задължения и от 2022 г. до 2032 г. за бюджетните кредити за плащания.

               ◻ неограничен срок на действие

               –Изпълнение с период на започване на дейност от ГГГГ до ГГГГ,

               –последван от функциониране с пълен капацитет.

               1.6.Планиран(и) метод(и) на управление
                  20

               ◻ Пряко управление от Комисията

               –◻ от нейните служби, включително от нейния персонал в делегациите на Съюза;

               –◻
                     от изпълнителните агенции

               ◻ Споделено управление с държавите членки

               ☑ Непряко управление чрез възлагане на задачи по изпълнението на бюджета на:

               –◻ трети държави или на органите, определени от тях;

               –◻ международни организации и техните агенции (да се уточни);

               –◻ ЕИБ и Европейския инвестиционен фонд;

               –◻ органите, посочени в членове 70 и 71 от Финансовия регламент;

               –◻ публичноправни органи;

               –☑ частноправни органи със задължение за обществена услуга, доколкото предоставят подходящи финансови гаранции;

               –◻ органи, уредени в частното право на държава членка, на които е възложено осъществяването на публично-частно партньорство и които предоставят подходящи финансови гаранции;

               –◻ лица, на които е възложено изпълнението на специфични дейности в областта на ОВППС съгласно дял V от ДЕС и които са посочени в съответния основен акт.

               –Ако е посочен повече от един метод на управление, пояснете в частта „Забележки“.

               Коментари

                  EURAMET е асоциация (Eingetragener Verein, e.V.) съгласно немското право, на която държавите членки и други европейски държави са възложили да ги представлява в качеството си на регионална организация по метрология за Европа. Финансовото участие на Съюза в инициативата ще бъде предоставено чрез тази организация.

               2.МЕРКИ ЗА УПРАВЛЕНИЕ

               2.1.Правила за мониторинг и докладване

                  Съгласно Регламента за „Хоризонт Европа“ в рамките на партньорството се приема система за мониторинг, която е в съответствие с изискванията, определени в член 45 от Регламента за „Хоризонт Европа“ и приложения III и V към същия регламент, и захранва с данни същата единна база данни както останалите компоненти на „Хоризонт Европа“. Системата за докладване и мониторинг осигурява ключови данни за управлението и изпълнението (включително микроданни на ниво отделни субекти), позволява да се проследява напредъкът с оглед на ключовите пътища на въздействие (включително напредъкът по изпълнението на приоритетите на ЕС) и критериите за партньорството. В рамките на партньорството се докладва по специфични показатели (които не са обхванати от ключовите пътища на въздействие), позволяващи в краткосрочен, средносрочен и дългосрочен план да се проследява постигнатият напредък по осъществяване на визията и специфичните и оперативните цели на партньорството, установени в регламента за установяване на партньорството, включително на заложените цели до 2030 г. Показателите, източниците на данни и методиките дават възможност с течение на времето да се оценят постиженията, напредъкът в постигането на въздействие, включително в постигането на целите на политиката на ЕС, както и да се идентифицират потенциалните нужди от коригиращи мерки. При оценката следва да се разглеждат както качествени, така и количествени данни, да се определят отговорностите за събирането на данни и да се изложат конкретни подходи за разработване на реалистични изходни и целеви стойности и/или референтни показатели за установяване на напредъка, когато е приложимо, и съгласно основания на въздействието подход в рамките на „Хоризонт Европа“. Цялата събрана информация се предоставя на службите на Комисията в близко до реалното време въз основа на общи модели на данни и се подава в единна база данни, както е уточнено в член 45 от Регламента за „Хоризонт Европа“. За тази цел се въвеждат подходящи системи за докладване, поддържащи непрекъснато и прозрачно докладване, включително относно поетите ангажименти и действително предоставените финансови вноски и вноски в натура, видимостта и позиционирането в международен контекст, въздействието върху свързаните с научните изследвания и иновациите рискове при инвестициите от частния сектор. Докладването следва да се извършва в съответствие със стандартните изисквания за докладване в рамките на „Хоризонт Европа“. Разработването на системите за докладване в контекста на процеса на стратегическо координиране включва също така представители на държавите членки и на партньорството, за да се гарантира синхронизиране и координиране на усилията за докладване и мониторинг, включително по отношение на разпределянето на задачите по събиране на данни и докладване. Системата за докладване на ниво проект включва подробна информация относно финансираните проекти, техните резултати и разпространение и използването им от ключови целеви групи, както и цялостната промяна, която се постига с тях в областта на науката, икономиката, обществото и/или околната среда с оглед на целите и търсените въздействия на проектите. Това следва да се допълва със съответни данни относно добавената стойност и въздействието на партньорството на европейско, национално и регионално равнище. Необходимо е да се осигури подходящ механизъм за обмен на данни с общите бази данни за мониторинг и докладване в рамките на „Хоризонт Европа“.

                  До 31 декември 2024 г. Комисията ще направи междинна оценка на инициативата и до 30 юни 2025 г. ще съобщи заключенията от нея, заедно със своите наблюдения, на Европейския парламент и на Съвета. В срок от шест месеца след прекратяването на инициативата, но не по-късно от две години след решението за прекратяването ѝ, Комисията ще извърши окончателна оценка на инициативата. Резултатите от окончателната оценка ще бъдат представени на Европейския парламент и на Съвета.

                  До 15 февруари всяка година EURAMET ще представя на Комисията за одобрение годишен отчет за дейността относно постигнатия от партньорството напредък през предишната календарна година, по-специално във връзка с работния план за тази година. Отчетът ще включва информация за извършените научни изследвания, иновациите и другите извършени действия, както и съответните разходи; представените предложения, включително разбивка по видове участници, както и разбивка по държави; избраните за финансиране непреки действия с разбивка по видове участници и по държави, и с посочване на участието на Съюза за отделните участници и действия.

               2.2.Систем(и) за управление и контрол

               2.2.1.Обосновка на предложените методи на управление, механизмите за финансиране на изпълнението, предложените начини за плащане и стратегията за контрол

                  Непрякото управление е оправдано, тъй като европейското партньорство в областта на метрологията представлява публично-частно партньорство, част от финансирането по което се предоставя под формата на вноски в натура от участващите държави.

                  Всяка година решението относно вноската в европейското партньорство в областта на метрологията ще се взема по силата на приетия за същата година бюджет на ЕС.

                  В споразумение за делегиране, подписано от Европейската комисия и EURAMET, ще бъде посочено, че за задачите, които ще се изпълняват всяка година, Комисията ще плаща вноска след сключването на споразумение с EURAMET за трансфер на финансови средства. Споразумението за делегиране се предшества от предварителна оценка на EURAMET с цел да се оцени нейната рамка за вътрешен контрол и финансово управление.

                  Комисията ще гарантира, че правилата, приложими към европейското партньорство в областта на метрологията, отговарят изцяло на изискванията на Финансовия регламент.

                  Механизмите за мониторинг, включително чрез надзора от страна на Съюза над управлението на партньорството, както и механизмите за докладване, ще гарантират, че службите на Комисията могат да изпълнят изискванията за отчетност както пред колегиума, така и пред бюджетния орган.

                  Рамката за вътрешен контрол на EURAMET във връзка с изпълнението на европейското партньорство в областта на метрологията се основава на следното:

                  •
                        прилагането на стандартите за вътрешен контрол, предлагащи гаранции, чийто минимален размер съответства на тези на Комисията;

                  •
                        процедури за подбор на най-добрите проекти чрез независима оценка и за превръщането им в правни инструменти;

                  •
                        управление на проекти и договори през целия жизнен цикъл на всеки проект;

                  •
                        предварителни проверки на 100 % от исканията за плащане, включително получаване на одиторски заверки и предварително сертифициране на методите за изчисляване на разходите;

                  •
                        последващи одити върху извадка от искания за плащане като част от последващите одити по „Хоризонт Европа“;

                  •
                        научна оценка на резултатите от проектите.

               2.2.2.Информация относно установените рискове и системите за вътрешен контрол, създадени с цел намаляването им

                  1)
                        Капацитет на специалната изпълнителна структура EURAMET да управлява бюджета на Съюза и да защитава финансовите интереси на ЕС.

                  Методът за контрол ще бъде в съответствие с изискванията, установени във финансовите регламенти на ЕС, и по-специално с правото на Комисията да запази, да прекрати, да намали или временно да преустанови своята финансова вноска, ако изпълнението не е приемливо или целесъобразно.

                  2)
                        Капацитет на участващите държави да финансират своите вноски към програмата.

                  Средствата на ЕС могат да бъдат предоставени само при наличие на данни за поети финансови ангажименти на национално равнище както на ниво годишно споразумение за финансиране, така и на ниво плащания към националните участници в проектите. Като допълнителна предпазна мярка се предвижда, че финансирането от ЕС не може да превишава 50 % от общото публично финансиране, предоставено в рамките на програмата, както и че средствата от ЕС не могат да покриват административните разходи.

               2.2.3.Оценка и обосновка на разходната ефективност на проверките (съотношение „разходи за контрол — стойност на съответните управлявани фондове“) и оценка на очакваната степен на риска от грешки (при плащане и при приключване)

                  Тъй като правилата за участие на програмата „Хоризонт Европа“, приложими за партньорството в областта на метрологията, са сходни с тези, които Комисията ще използва в своята работна програма, а групата на бенефициерите е със сходен рисков профил като този на бенефициерите на средства от Комисията, може да се очаква, че интервалът на възможна грешка ще бъде подобен на предвидения от Комисията за „Хоризонт Европа“, т.е. да се дадат разумни гаранции, че на годишна основа рискът от грешка в рамките на многогодишния разходен период е в рамките на 2—5 %, като крайната цел е да се постигне остатъчен процент на грешка, възможно най-близък до 2 % при приключването на многогодишните програми, след като се вземе предвид финансовото въздействие на всички одити и на мерките за корекции и възстановяване.

                  Пълни подробности за процента на грешка, който се очаква по отношение на участниците, се съдържат в законодателната финансова обосновка за „Хоризонт Европа“.

               2.3.Мерки за предотвратяване на измами и нередности

               Да се посочат съществуващите или планираните мерки за превенция и защита, например от стратегията за борба с измамите.

                  Комисията ще гарантира, че в рамките на европейското партньорство в областта на метрологията се прилагат процедурите за борба с измамите на всички етапи от процеса на управление.

                  Предложенията за „Хоризонт Европа“ бяха анализирани от гледна точка на защитеността им срещу измами и беше извършена оценка на тяхното въздействие. Като цяло предложените мерки следва да окажат положително въздействие върху борбата с измамите, в частност чрез поставеното по-силно ударение върху одита, основан на риска, и по-задълбочената научна оценка и контрол.

                  Комисията ще обезпечи наличието на подходящите мерки, за да гарантира, че при изпълнение на действията, финансирани по силата на настоящия регламент, финансовите интереси на Съюза са защитени чрез прилагане на превантивни мерки срещу измама, корупция и всякакви други незаконни дейности, чрез ефективни проверки, а при установяването на нередности — чрез събиране на недължимо платените суми и когато е уместно, чрез ефективни, пропорционални и възпиращи санкции.

                  Докато изпълнява настоящата инициатива по член 185, EURAMET вече си сътрудничи със службите на Комисията по въпроси, свързани с измамите и нередностите. Комисията ще гарантира продължаването и укрепването на това сътрудничество.

                  Сметната палата трябва да има правомощия да извършва одити по документи и на място на всички бенефициери на безвъзмездни средства, изпълнители и подизпълнители, които са получили средства от Съюза по програмата.

                  Европейската служба за борба с измамите (OLAF) може да извършва проверки и инспекции на място по отношение на икономически оператори, засегнати пряко или непряко от такова финансиране, в съответствие с процедурите, предвидени в Регламент (Евратом, ЕО) № 2185/96, с оглед установяване дали е налице измама, корупция или всякаква друга незаконна дейност, накърняваща финансовите интереси на Съюза, във връзка със споразумение за отпускане на безвъзмездни средства, решение за отпускане на безвъзмездни средства или договор за финансиране от страна на Съюза.

               3.ОЧАКВАНО ФИНАНСОВО ОТРАЖЕНИЕ НА ПРЕДЛОЖЕНИЕТО/ИНИЦИАТИВАТА

               3.1.Функция от многогодишната финансова рамка и предложени нови разходни бюджетни редове

                        Функция от многогодишната финансова рамка

                        Бюджетен ред

                        Type of
                        разходи

                        Финансов принос

                        Функция 1

                        Единен пазар, иновации и цифрова икономика — „Хоризонт Европа“

                        Многогод./Едногод.
                           21

                        от държави от ЕАСТ
                           22

                        от държави кандидатки
                           23

                        от трети държави

                        по смисъла на член [21, параграф 2, буква б)] от Финансовия регламент

                        1

                        01 02 02 40 — Клъстер „Цифрова сфера, промишленост и космическо пространство“

                        Многогод.

                        ДА

                        ДА

                        ДА

                        ДА

               3.2.Очаквано отражение върху разходите

               3.2.1.Обобщение на очакваното отражение върху разходите

               милиона евро (до третия знак след десетичната запетая)

                        Функция от многогодишната финансова
                        рамка

                        1

                        Функция „Единен пазар, иновации и цифрова сфера“

                        „Хоризонт Европа“

                        2021 г.

                        2022 г.

                        2023 г.

                        2024 г.

                        2025 г.

                        2026 г.

                        2027 г.

                        След 2027 г.

                        ОБЩО

                        Бюджетни кредити за оперативни разходи (разбити по бюджетните редове, изброени в точка 3.1)

                        Поети задължения

                        (1)

                        26,000

                        43,000

                        51,000

                        51,000

                        47,000

                        43,000

                        39,000

                        300,000

                        Плащания

                        (2)

                        0

                        11,700

                        31,050

                        44,900

                        50,200

                        49,200

                        45,600

                        67,350

                        300,000

                        Бюджетни кредити за административни разходи, финансирани от пакета за програмата
                           24

                        Поети задължения = Плащания

                        (3)

                         0,381

                         0,389

                         0,396

                         0,405

                         0,413

                         0,420

                         0,430

                         -

                         2,834

                        ОБЩО бюджетни кредити за финансовия пакет на програмата

                        Поети задължения

                        =1+3

                        26,381

                        43,389

                        51,396

                        51,405

                        47,413

                        43,420

                        39,430

                        302,834

                        Плащания

                        =2+3

                         0,381

                         12,089

                        31,446

                        45,305

                        50,613

                        49,620

                        46,030

                        67,350

                         302,834

                        Функция от многогодишната финансова
                        рамка

                        7

                        „Административни разходи“

               Настоящият раздел следва да се попълни, като се използва таблицата с бюджетните данни с административен характер, която първо е въведена в

                  Приложението към законодателната финансова обосновка

               , качено в DECIDE за провеждане на вътрешни консултации между службите.

               милиона евро (до третия знак след десетичната запетая)

                        2021 г.

                        2022 г.

                        2023 г.

                        2024 г.

                        2025 г.

                        2026 г.

                        2027 г.

                        След 2027 г.

                        ОБЩО

                        Човешки ресурси

                        —

                        —

                        —

                        —

                        —

                        —

                        —

                        0

                        Други административни разходи

                        —

                        —

                        —

                        —

                        —

                        —

                        —

                        0

                        ОБЩО бюджетни кредити за ФУНКЦИЯ 7 от многогодишната финансова рамка

                        (Общо поети задължения = Общо плащания)

                        —

                        —

                        —

                        —

                        —

                        —

                        —

                        0

               милиона евро (до третия знак след десетичната запетая)

                        2021 г.

                        2022 г.

                        2023 г.

                        2024 г.

                        2025 г.

                        2026 г.

                        2027 г.

                        След 2027 г.

                        ОБЩО

                        ОБЩО бюджетни кредити
                        по всички ФУНКЦИИ
                           от многогодишната финансова рамка

                        Поети задължения

                        26,381

                        43,389

                        51,396

                        51,405

                        47,413

                        43,420

                        39,430

                        302,834

                        Плащания

                         0,381

                         12,089

                        31,446

                        45,305

                        50,613

                        49,620

                        46,030

                        67,350

                         302,834

               3.2.2.Резюме на очакваното отражение върху бюджетните кредити за административни разходи

               –☑
                     Предложението/инициативата не води до използване на бюджетни кредити за административни разходи

               –◻
                     Предложението/инициативата налага използване на бюджетни кредити за административни разходи съгласно обяснението по-долу:

               милиона евро (до третия знак след десетичната запетая)

                        Години

                        2021 г.

                        2022 г.

                        2023 г.

                        2024 г.

                        2025 г.

                        2026 г.

                        2027 г.

                        ОБЩО

                        HEADING 7
                        от многогодишната финансова рамка

                        Човешки ресурси

                        Други административни разходи

                        Subtotal HEADING 7
                        от многогодишната финансова рамка

                        Outside HEADING 7
                           25

                        от многогодишната финансова рамка

                        Човешки ресурси

                        Other expenditure
                        с административен характер

                        Subtotal
                        извън ФУНКЦИЯ 7
                        of the multiannual financial framework

                        ОБЩО

                        0

               Бюджетните кредити, необходими за човешки ресурси и други разходи с административен характер, ще бъдат покрити от бюджетни кредити на ГД, които вече са определени за управление на действието и/или които са преразпределени в рамките на ГД, при необходимост заедно с допълнително отпуснати ресурси, които могат да бъдат предоставени на управляващата ГД в рамките на годишната процедура за отпускане на средства и като се имат предвид бюджетните ограничения.

               3.2.2.1.Очаквани нужди от човешки ресурси

               –◻
                     Предложението/инициативата не налага използване на човешки ресурси.

               –☑
                     Предложението/инициативата налага използване на човешки ресурси съгласно обяснението по-долу
                  26
               :

               Оценката се посочва в еквиваленти на пълно работно време

                        Години

                        2021 г.

                        2022 г.

                        2023 г.

                        2024 г.

                        2025 г.

                        2026 г.

                        2027 г.

                        • Длъжности по щатно разписание (длъжностни лица и срочно наети служители)

                        Централа и представителства на Комисията

                        Делегации

                        -

                        -

                        -

                        -

                        -

                        -

                        -

                        Научни изследвания

                        2,5

                        2,5

                        2,5

                        2,5

                        2,5

                        2,5

                        2,5

                        • Външен персонал (в еквивалент на пълно работно време: ЕПРВ) — ДНП, МП, КНЕ, ПНА и МЕД
                           27

                        Функция 7

                        Финансирани от ФУНКЦИЯ 7 от многогодишната финансова рамка

                        — в централата

                        -

                        -

                        -

                        -

                        -

                        -

                        -

                        — в делегациите

                        -

                        -

                        -

                        -

                        -

                        -

                        -

                        Финансирани от финансовия пакет на програмата
                           28

                        — в централата

                        -

                        -

                        -

                        -

                        -

                        -

                        -

                        — в делегациите

                        -

                        -

                        -

                        -

                        -

                        -

                        -

                        Научни изследвания

                        -

                        -

                        -

                        -

                        -

                        -

                        -

                        Други бюджетни редове (да се посочат)

                        -

                        -

                        -

                        -

                        -

                        -

                        -

                        ОБЩО

                        2,5

                        2,5

                        2,5

                        2,5

                        2,5

                        2,5

                        2,5

               Нуждите от човешки ресурси ще бъдат покрити от персонала на ГД, на който вече е възложено управлението на дейността и/или който е преразпределен в рамките на ГД, при необходимост заедно с всички допълнителни отпуснати ресурси, които могат да бъдат предоставени на управляващата ГД в рамките на годишната процедура за отпускане на средства и като се имат предвид бюджетните ограничения.

               Описание на задачите, които трябва да се изпълнят:

                        Длъжностни лица и срочно наети служители

                        За надзор на програмата и политически насоки (PO и LO) и оценка/управление на административните задачи и отговорности на Комисията.

                        Външен персонал

                        Не е приложимо

               3.2.3.Финансов принос от трети страни

               Предложението/инициативата:

               –◻
                     не предвижда съфинансиране от трети страни

               –☑
                     предвижда следното съфинансиране от трети страни, като оценките са дадени по-долу:

               Бюджетни кредити в милиони евро (до третия знак след десетичната запетая)

                        Години

                        2021 г.

                        2022 г.

                        2023 г.

                        2024 г.

                        2025 г.

                        2026 г.

                        2027 г.

                        ОБЩО

                        Участващи държави

                        31,000

                        52,000

                        62,000

                        62,000

                        57,000

                        52,000

                        47,000

                        363,000

                        ОБЩО съфинансирани бюджетни кредити

                        31,000

                        52,000

                        62,000

                        62,000

                        57,000

                        52,000

                        47,000

                        363,000

               3.3.Очаквано отражение върху приходите

               –☑
                     Предложението/инициативата няма финансово отражение върху приходите.

               –◻
                     Предложението/инициативата има следното финансово отражение:

               върху собствените ресурси

               върху други приходи

               моля, посочете дали приходите са записани по разходни бюджетни редове◻

               милиона евро (до третия знак след десетичната запетая)

                        Приходен бюджетен ред:

                        Отражение на предложението/инициативата
                           29

                        2021 г.

                        2022 г.

                        2023 г.

                        2024 г.

                        2025 г.

                        2026 г.

                        2027 г.

                        Статия …………

               За целевите приходи да се посочат съответните разходни бюджетни редове.

               […]

               Други забележки (например метод/формула за изчисляване на отражението върху приходите или друга информация).

               […]

                     (1)

                        Регламент (ЕС) …[Регламент за „Хоризонт Европа“].

                     (2)

                        Само 12 бяха подложени на координираната оценка на въздействието, тъй като една инициатива за високопроизводителни изчислителни технологии беше включена в оценката на въздействието от 2017 г. (SEC(2018) 47).

                     (3)

                        В Доклада на Европейската комисия от 2020 г. за стратегическото прогнозиране се посочва, че ЕС „сега трябва да засили ориентираните към бъдещето съюзи, за да продължи да определя международните норми и стандарти по начин, който отразява европейските ценности и интереси“, Доклад за стратегическото прогнозиране от 2020 г. — Очертаване на курса към по-издръжлива Европа, стр. 15.

                     (4)

                        Позоваване на Оценката на въздействието на европейското партньорство в областта на метрологията

                     (5)

                        Откритата обществена консултация се проведе от септември до ноември 2019 г.

                     (6)

                        Technopolis Group (2020 г.), Проучване за оценка на въздействието върху институционализираните европейски партньорства в рамките на „Хоризонт Европа“, Окончателен доклад, Проучване, направено по поръчение на Европейската комисия, ГД „Научни изследвания и иновации“.

                     (7)

                        Комисията се консултира с експерти от министерствата от ЕС и от държавите — членки на Европейската асоциация за свободна търговия (ЕАСТ), ангажирани с изпълнението на националната програма по метрология в своите държави. 20 от общо 32-те държави, обхванати от тази консултация, представиха свои коментари, като 16 от тях ясно изразиха своята подкрепа за продължаване на инициативата в областта на метрологията под формата на институционализирано партньорство и нямаше мнения, които да се противопоставят на тази идея. Общо 89 % от респондентите смятаха, че метрологията е значима за техните научноизследователски организации, в това число за университетите, докато 86 % смятаха, че тя е значима за националните политики и приоритети.

                     (8)

                        OВ C , , стр. ..

                     (9)

                        Регламент [XXX] на Европейския парламент и на Съвета [дата] за създаване на Рамковата програма за научни изследвания и иновации „Хоризонт Европа“ (OВ C , , стр. ). [Да се въведе пълна препратка].

                     (10)

                        Европейска комисия (2018 г.), Оценка на въздействието на „Хоризонт Европа“, SWD(2018) 307.

                     (11)

                        Решение № 555/2014/ЕС на Европейския парламент и на Съвета от 15 май 2014 г. относно участието на Съюза в Европейската програма за научни изследвания и иновации в областта на метрологията (ЕПНИИМ), съвместно предприета от няколко държави членки (ОВ L 169, 7.6.2014 г., стр. 2).

                     (12)

                        Регламент (ЕС) № 1291/2013 на Европейския парламент и на Съвета от 11 декември 2013 г. за установяване на „Хоризонт 2020“ — рамкова програма за научни изследвания и иновации (2014—2020 г.) и за отмяна на Решение № 1982/2006/ЕО (OB L 347, 20.12.2013 г., стр. 104).

                     (13)

                        Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).

                     (14)

                        Регламент (ЕС) XXX на Съвета от … (OВ …).

                     (15)

                        Регламент [XXX] на Европейския парламент и на Съвета за създаване на специфична програма за осъществяване на Рамковата програма за научни изследвания и иновации „Хоризонт Европа“ (OВ C […], […], стр. […]). [Да се въведе пълната препратка].

                     (16)

                        Регламент (ЕС, Евратом) № 883/2013 г. на Европейския парламент и на Съвета от 11 септември 2013 г. относно разследванията, провеждани от Европейската служба за борба с измамите (OLAF), и за отмяна на Регламент (ЕО) № 1073/1999 на Европейския парламент и на Съвета и Регламент (Евратом) № 1074/1999 на Съвета (ОВ L 248, 18.9.2013 г., стр. 1).

                     (17)

                        Регламент (Евратом, ЕО) № 2185/96 на Съвета от 11 ноември 1996 г. относно контрола и проверките на място, извършвани от Комисията за защита на финансовите интереси на Европейските общности срещу измами и други нередности (ОВ L 292, 15.11.1996 г., стр. 2).

                     (18)

                        Регламент (ЕС) 2017/1939 на Съвета от 12 октомври 2017 г. за установяване на засилено сътрудничество за създаване на Европейска прокуратура (ОВ L 283, 31.10.2017 г., стр. 1).

                     (19)

                        Съгласно член 58, параграф 2, буква а) или б) от Финансовия регламент.

                     (20)

                        Подробности във връзка с методите на управление и позоваванията на Финансовия регламент могат да бъдат намерени на уебсайта BudgWeb:
                  https://myintracomm.ec.europa.eu/budgweb/EN/man/budgmanag/Pages/budgmanag.aspx.

                     (21)

                        Многогод. = многогодишни бюджетни кредити/Едногод. = едногодишни бюджетни кредити.

                     (22)

                        ЕАСТ: Европейска асоциация за свободна търговия.

                     (23)

                        Държави кандидатки и ако е приложимо, потенциални кандидатки от Западните Балкани.

                     (24)

                        Техническа и/или административна помощ и разходи в подкрепа на изпълнението на програми и/или дейности на ЕС (предишни редове „BA“), непреки научни изследвания, преки научни изследвания. Обхващат администрирането на действията по програма „Хоризонт Европа“. Разходите на база еквивалент на пълно работно време се определят на основата на средногодишните разходи, които трябва да се използват от 2021 г. за заплати на постоянно наети служители (0,127 EUR), и други административни разходи (0,025 EUR) за сгради и за ИТ за служители, провеждащи непреки научни изследвания. За периода 2022—2027 г. се прилага годишна индексация от 2 %. Посочените данни за нуждите от служители в генералните дирекции на Комисията са ориентировъчни и необвързващи.

                     (25)

                        Техническа и/или административна помощ и разходи в подкрепа на изпълнението на програми и/или дейности на ЕС (предишни редове „BA“), непреки научни изследвания, преки научни изследвания.

                     (26)

                        Посочените данни за нуждите от служители в генералните дирекции на Комисията са ориентировъчни и необвързващи.

                     (27)

                        ДНП = договорно нает персонал; МП = местен персонал; КНЕ = командирован национален експерт; ПНА = персонал, нает чрез агенции за временна заетост; МЕД = младши експерт в делегация.

                     (28)

                        Подтаван за външния персонал, покрит с бюджетни кредити за оперативни разходи (предишни редове „BA“).

                     (29)

                        Що се отнася до традиционните собствени ресурси (мита, налози върху захарта), посочените суми трябва да бъдат нетни, т.е. брутни суми, от които са приспаднати 20 % за разходи по събирането.